پارێزگای بەسرە لە لێواری مایەپووچبووندایە\nسەرجەم پرۆژە ئابوورییەکانی پارێزگای بەسرە راگیراون\nپارێزگای بەسرە خاوەن زۆرترین یەدەگی نەوت و سامانی سرووشتییە، بەڵام بەهۆی پێشێلکاریی یاسا و دەسەڵاتی هۆزەکانەوە، بەرەو مایەپووچبوون و رووخانی ژێرخانی ئابووری هەنگاودەنێت.\nلە پارێزگای بەسرە، نزیکەی 10 کێڵگەی نەوتی هەن، بەجۆرێک رێژەی 59%ـی یەدەگی نەوتی عێراق لەو سنوورەیە، هەروەها لەو شارەدا نزیکەی 350 جۆر خورما بەرهەمدەهێنرێت، کە لەکۆی 30 ملیۆن دارخورمای عێراق، 13 ملیۆن دارخورما لە بەسرەن، بەوهۆیەوە ساڵانە بە ملیۆنان دۆلار وەکو داهات لە بەرهەمە سرووشتییەکانی ئەم شارە قازاج دەکرێت.\nسەرەڕای ئەو سامانانە، پارێزگای بەسرە نەک تەنها خەرجی پێویستی نێوخۆی نییە، بەڵکو کەوتووەتە ژێر کاریگەری نەرێنی دەسەڵاتی هۆزە چەکدارەکان و، زۆرجار شەڕی نێوخۆیی تێیدا روودەدات، پارێزگاکە زۆر نزیکە لەوەی مایەپووچبوونی تێدا رابگەیێندرێت و، بەرپرسانی ئەنجوومەنی پارێزگاکەش، حکومەتی عێراق بە هۆکاری یەکەمی ئەو قەیرانە دەزانن.\nئەحمەد سڵێتی، ئەندامی ئەنجوومەنی پارێزگای بەسرە دەڵێ بەهۆی نەناردی سەرجەم شایستە داراییەکانی پارێزگاکە لەلایەن حکومەتی عێراقەوە، سەرجەم پرۆژەکان راگیراون.\nسڵێتی بە تۆڕی میدیای رووداوی راگەیاند "پارێزگای بەسرە کە بە داهاتی نەوتەکەی سەرجەم خەڵکی عێراق دەژیێنێت، بەهۆی پەیڕەوکردنی سیاسەتی کەمکردنەوەی خەرجییەکان لەلایەن حکومەتی عێراق و، نە ناردی بودجەی ساڵی 2017، رووبەڕووی مایەپووچبوون بووەتەوە".\nسڵێتی راشیگەیاند، سەرجەم پرۆژەکانی ژێرخانی ئابووری پارێزگاکە وەستاون و، بەسرە لە پارێزگایەکی پڕ نەوت و پایتەختی ئابوورییەوە، بووە بە پارێزگایەکی مایەپووچ.\nشرۆڤەکارە ئابوورییەکان باس لەوە دەکەن، ئەو دوخەی ئێستا پارێزگای بەسرەی تێکەوتووە، لەبەر گەندەڵییەکانی ئەنجوومەنی پارێزگا و بەرپرسانە.\nلەساڵی 2007ـەوە تاوەکو 2011، رێژەی هەژاری لە بەسرە ئاستێکی پێوانەیی تۆمارکرد، ئەگەرچی ئامارێکی روونیش بۆ ئەو رێژەیە نییە، بەڵام رووی لە زیادبوونە.\n1413 ژمارەی بینین


شاسوار عەبدولواحید: چاوەڕێم نەدەکرد هاوڕێکانم خیانەتم لێ بکەن\nنەوەی نوێ بە ئاڕاستەی بنەماڵە نەبراوە\n2019.04.25 - 20:04\nسەرۆکی جوڵانەوەی نەوەی نوێ لەبارەی ناڕەزایەتییەکانی ناو جوڵانەوەکەیەوە قسە دەکات و ڕەتی دەکاتەوە جوڵانەوەکە بەرەو بە بنەماڵەییکردن ڕۆیشتبێت، هەروەها هەموو ئەو تۆمەتانە ڕەتدەکاتەوە کە باس لە هەڕەشەی بڵاوکردنەوەی ڤیدیۆی تایبەتی هەندێک لە پەرلەمانتارەکان دەکات.\nشاسوار عەبدولواحید لە چاوپێکەوتنێکیدا لەگەڵ کەناڵی ئێن ئار تی ڕایگەیاند کە هاوڕێکانی لە نەوەی نوێ "پێشتر بەهیچ شێوەیەك بە فەرمی یان نافەرمی باسی ناڕەزاییەتییان نەكردووە". وتیشی کە چاوەڕێی ئەوە نەبووە هاوڕێکانی "خیانەتی لێ بکەن".\nهەروەها باسی لەوەکرد کە ئەو هیچ ناکۆکییەکی لەگەڵ ئەو پەرلەمانتارانە نەبووە و زۆربەی کارەکانیان پێکەوە ئەنجامداوە، " بەڵام نازانم ئەو بەرێزانە بۆ ئەوەیان کرد و تا ئێستاش نە بە فەرمی و نە بە نافەرمی ناڕەزاییان لای من دەرنەبڕیوە".\nلەبارەی تاکڕەویی لەو حزبەدا، شاسوار عەبدولواحید جەختیکردەوە کە ئەوان باوەڕیان بە بوونی مەرکەزیەت لە بڕیارداندا هەیە، وتیشی: "پێشتر بە بڕیاری من سەرجەم ئەو بەڕێزانە کراون بە پەرلەمانتار و سەرۆک لیست و نەیانوت ئەو بڕیارە تاکڕەوانەیە و ئێستا وادەڵێن".\nهەرچی لەبارەی پرسی بەبنەماڵەبوونی جوڵانەوەی نەوەی نوێیە کە ڕەخنەیەکی سەرەکیی پەرلەمانتارە ناڕازییەکانی جوڵانەوەکەیە، شاسوار عەبدولواحید وتی: "ئەوە ڕاست نییە و نەوەى نوێ بە ئاراستەى بنەماڵەی نەبراوە یەک ئەندامی ئەنجومەنى باڵای نەوەى نوێ لە بنەماڵەکەی من نیە و بە هەڵبژاردن دیاریکراوە."\nسەبارەت بە سروە عەبدولواحید ، سەرۆکى جوڵانەوەى نەوەی نوێ ڕایگەیاند، "سروە تەنها هەوڵی داوە ئەو توانا و پەیوەندییەکانی کە هەیەتی لە بەغدا بیخاتە خزمەتى پەرلەمانتارانی نەوەى نوێ و ئەوەش کارێکى باشە نەک خراپ."\nلەبارەی وتەکانی شادی نەوزاد ئەندامی پەرلەمانی نەوەی نوێ لە پەرلەمانی کوردستان کە باسی لەوە کردبوو سەرۆکی جوڵانەوەکە هەڕەشەی بڵاوکردنەوەی گرتەڤیدیۆیی دروستکراوی لێکردبوو، شاسوار عەبدولواحید هەموو ئەو تۆمەتانەی ڕەتکردەوە و وتی: "ئەوە هیچ بنەمایەکی نیە و هەرکەس من لە نزیکەوە من بناسێت تێدەگات ئەوە ڕەوشتى من نییە، من پشتگیریشی دەکەم تا ئەو کاتەی ڕاستى بابەتەکە ئاشکرا دەبێت".\nماوەی چەند ڕۆژێکە ناکۆکی کەوتووەتە ناو جوڵانەوەی نەوەی نوێ و چەند پەرلەمانتارێکی ئەو جوڵانەوەیە شاسوار عەبدولواحید تۆمەتباردەکەن بە تاکڕەویی و بەبنەماڵەکردنی جوڵانەوەکە.\n2019.05.16 - 18:11\nشاسوار عەبدولواحید سەرۆکى جوڵانەوەى نەوەى نوێ دەستگیرکرا\n2019.05.16 - 14:21\nشاسوار عەبدواواحید: خۆم دەڕۆمە بەردەم دادگا\n2019.05.16 - 12:08\nشاسوار عەبدولواحید: كۆڵ نادەین و بەردەوام دەبین\n2019.05.10 - 17:30\nشاسوار عەبدولواحید: ئەگەر مەردن بەڵگەکانتان بۆ ڕای گشتی ئاشکرا بکەن\n2019.05.01 - 17:17\nشاسوار عەبدولواحید: لە جاران بەهێزتر و خاوەن ئیرادە تر دەبین\n2019.04.27 - 19:55\nسه‌ركونسوڵگه‌رى ئێران له هه‌ولێر: حكومه‌تى هه‌رێم پابه‌ندى سزاكانى ئه‌مریكا نابێت\n2019.05.18 - 17:30\nداوای داخستنی بەشێك لە پەیمانگا تایبەتەكانی سلێمانی دەكرێت\n2019.05.18 - 10:29\n2019.05.16 - 18:51\n2019.05.16 - 17:08


هەزاران هاوڵاتی ڕوسیا ڕژانە سەر شەقامەکانی مۆسکۆ و دوو شاری دیکەی ڕوسیا، ئەمەش وەکو ناڕەزایی دەربڕینێک بۆ توندکردنەوەی کۆتوبەندەکانی سەر ئینتەرنێت لە یەکێک لە گەورەترین خۆپیشاندانەکانی پایتەختی ڕوسیادا.\nنوێنەرانی پەرلەمانی ڕوسیا مانگی ڕابردوو پشتیوانیان لە توندکردنەوەی کۆتوبەندەکانی سەر ئینتەرنێت کرد و دەڵێن ئەو کارە زۆر پێویستە بۆ ڕێگەگرتن لە دەستوەردانی بیانی لە کاروباری ناوخۆی ڕوسیادا. بەڵام ڕەخنەگران دەڵێن ئەم هەنگاوە بۆ بێدەنگکردنی ئۆپۆزسیۆنە.\nهاوڵاتیانی ڕوسی لە شەقامی بڕۆسبێکت ساخارۆڤای مۆسکۆ کۆبوونەوە کە شەقامەکە چواردەور گیرابوو، هەندێکیان وتارییاندا و بە یەک دەنگ دەیانووت " دەستتان لابەن لەسەر ئینتەرنێت، نا بۆ گۆشەگیری. چیتر دەست وەرمەدەنە ئینتەرنێتی ڕوسیاوە."\nڕێکخراوی وایت کاوتنەری ئەهلی وتی خۆپیشاندانەکە نزیکەی 15300 کەسی بەلای خۆیدا ڕاکێشاوە، هەروەها 6500 پۆلیسیش لە ئامادەباشیدابوون.\nهاوڵاتیەکی ڕوسی وتی " ئەگەر هیچ نەکەین ئەوا خراپتر دەبێت. کاربەدەستان بەردەوام دەبن لەو ڕێگە تایبەتیەی خۆیان و دەگەینە خاڵێک کە گەڕانەوە لێی مەحاڵ دەبێت."\nچالاکەوانانی ئۆپۆزسیۆن لە تویتەر وتیان پۆلیس 15 هاوڵاتی دەستگیرکردووە لەمیانەی خۆپیشاندانەکانی مۆسکۆدا، لەکاتێکدا کاربەدەستان دەستگیرکردنی هیچ کەسێکیان ڕانەگەیاندووە.\nخۆپیشاندانەکانی مۆسکۆ و شاری ڤارۆنس و خابارۆفسک بە مۆڵەتی یاسایی کاربەدەستانی حکومەت ڕێکخراوە.\nلەم ساڵانەی دواییدا ڕوسیا هەوڵیداوە ئازادی ئینتەرنێت کەم بکاتەوە بە قەدەغەکردنی هەندێک لە تۆڕە کۆمەڵایەتی و خزمەتگوزارییەکانی نامەناردن لەوانەش تیلیگرام.


سیروان بارزانی کەموکورتی هێزەکانی پێشمەرگە ئاشکرا دەکات – کوردی – RojNews.News\n03/12/2021 - 5:08:39 pm\nفەرماندەی میحوەری گوێر- مەخموری هێزەکانی پێشمەرگە، ئاشکرای دەکات کە پێشمەرگە کێشەی بودجەی هەیە و دوربینی حەراریان نییە و بۆ دروستکردنی ڕەبایەش ماوەی دوو ساڵ و نیو چاوەڕێبوون تا بۆیان دروستکراوە.\nسیروان بارزانی، لە پەیوەندیەکی تەلەفۆنیدا لەگەڵ چالاکوان قادر نادر دەڵێت: من بۆخۆم لەوێ بووم داعشەکان دوربینی حەراریان پێێن میحوەری من ١٢٠ کیلۆمەترە یەک دووربینی حەراری نییە، وە شەڕی پارتیزانیش جیاوازە لە شەڕی میحوەری.\nئەو دەشڵێت ئەو گوندە لە بناری چیای قەرەچوغە، لەو نزیکانە لە سنوری عێراق داعش تونێلی هەیە ٥٠٠ مەتر بە هەوایی دورە لەو گوندانە، ئەو ئامەژەی بە شەڕی تاڵیبان کرد لە ئەفغانستان و وتی کە بە هۆی ئەوەی شەڕی پارتی زانی دەکرد هەموو ناتۆ و ئەوروپای لێبوو نەیانتوانی هیچ بکەن.\nسیروان بارزانی وتیشی: من بە پێشمەرگەکانم وت بە ئۆتۆمبێل نەچنە سەرەوە، ئەگەر هەیە مین دابنێن، ئامر مەفرەزەکە سەر کێشی کردبوو قارەمان بوو خوا عافوی بکات، سەرکێشی کردبوو بە ئۆتۆمبێل چوو بوو، ئەو لە چاکەی خۆی و لە مەردایەتی خۆی ئەوەی کرد بەڵام بەداخەوە شەهید بوو.\nئەو باس لەوەش دەکات کە بودجەی پێویست لە بەردەستی پێشمەرگە نییە و دەڵێت ٢٢ رەبایەمان پێویستبووە، دوو ساڵ و نیوی پێچووە هەتا بودجەکە تەواو بووە، ڕێگا ئەوە خەریکین لەو ئەزمەیە دوو ساڵ بۆ سێ ساڵ لە ناو ئیشێیە.\nئەو گفتوگۆیەی نێوان ئەو چالاکوانە و فەرماندە سەربازیەکە دوای ئەوەهات کە شەوی پێشتر لە چیای قەرەچوغ چەتەکانی داعش هێرشیان کرد و سێ هاوڵاتی و ١٠ پێشمەرگەیان شەهید کرد و چوار کەسی دیکەش بریندار بوون.


چیرۆکی ژیانی (دیک چینی) ده‌كرێته فیلم\nفیلمی Vice کە لەئێستادا لەسینەماکانی ئەوروپا پێشاندەدرێت، چیرۆکی ژیانی دیک چینی، جێگری سەرۆکی پێشوتری ئەمریکایە.\nچیرۆکی بڕیارەکانی جۆرج بوشی کوڕو دۆنالد رامسفێلد وەزیری بەرگری و کۆلن پاول وەزیری دەرەوەی ئەمریکایە. هەمانکات چیرۆکی کەسایەتی بە‌هێزی هاوژینی دیک چینی، لینی چینییە کە هەمیشە پشتیوانی مێردەکەی بووە.\nدیک چینی لەگەنجێکی سەرخۆشی‌و شەڕکەرو زیندانکراوەوە بۆکۆشکی سپی وەک فەرمانبەرێکی بەشی ئابووری ستابی سەرۆک نیکسن (١٩٦٩)، بۆ بزنس‌و کۆمپانیای زەبەلاحی هیلبرتون بۆ وزە کە لەئێستادا ٦٥ هەزار فەرمانبەری لە ئەمریکاو ئیمارات هەیە.\nتووشبوون بە نەخۆشی دڵ ڕێگە لە چینی ناگرێت ببێتە ئەندامی گۆنگرێسی ئەمریکا (١٩٧٩). چینی لە کۆنگرێس ڕۆڵی بەرچاو لەیەکلاکردنەوەی گۆڕین‌و نەگۆڕینی یاساکان لەبەرژەوەندی کۆمارییەکان دەگێڕیت.\nدوازدەساڵ دواتر (١٩٩١) چینی بە مەرج داوای سەرۆک جورج بوشی کوڕ بۆ بوون بە جێگری سەرۆکی ئەمریکا قبوڵ دەکات. کاتێکیش بۆش‌و چینی وەک سەرۆک‌و جێگر هەڵدەبژێردرێن، چینی لەڕێگەی چاندنی کەسە نزیکەکانی خۆی لە وەزارەتە کرنگەکان جۆرێک لەحكومەتی قووڵ پێکدێنێت. لەو ڕێگەیەو بەرژەوەندییە سیاسی‌و ئابوورییەکانی خۆی‌و بەشێک لە سیاسەتوان‌و بزنسمانانە کۆمارییەکان دەپارێزێت، بەشێوەیەک دەسەڵاتە شاراوەکانی چینی لە جۆرج بوشی سەرۆک زیاترن.\nچینی کاریگەری تەواو لە یەکلاکردنەوەی بڕیاری داگیرکردنی ئەفغانستان‌و دواتریش عێراق دادەنێت. لەکۆشکی سپییەوە و لەیەککاتدا سیاسەت‌و بزنس دەکات.\nفیلمی Vice (نائب ـ جێگر) چیرۆکی بڕیارە چارەنووسسازەکانە، ئەو بڕیارانەی دەبنە هۆی کوشتنی سەدان هەزار مرۆڤ و وێرانکردنی شاروشارۆچکەکان و داتەپینی ئابوری وڵاتانی تر. چیرۆکی چاوچنکۆی خۆدەوڵەمەندکردن‌و تۆڕی بەرژەوەندییە ئابورییەکانە، چیرۆکی بەرژەوەندخوازانەی بەکارهێنان‌و دەستلێبەردانی کەسانی ترە. فیلمی ( vice) چیرۆکێکی تێپەڕیوە، گێڕانەوەی هیچ لەڕووداوە تێپەڕیوەکان ناگۆرێت!!\nله‌واڵی (شوان حه‌مه)وه وه‌رگیراوه


چوار سویدی لە برۆکسل بێسەروشوێنن - Radio Sweden Kurdish - رادیۆی سوید Radyoya Swêdê | Sveriges Radio\nچوار سویدی لە برۆکسل بێسەروشوێنن\nبڵاو کرایه‌وه onsdag 23 mars 2016 kl 10.02\nلە ڕووداوە تیرۆریستییەکەی دوێنێی برۆکسلدا سێ سویدی بریندار بوون و چواریش تا ئێستا دیار نین.\nکەسوکاری ئەو چوار سویدییە تا ئێستا نەیانتوانیوە پەیوەندییان پێوە بگرن و وەزارەتی دەرەوەی سوید ڕایانگەیاندووە کە تا ئێستا نازانن ئەو چوار سویدییە لە کوێن و چییان لێهاتوو، بەڵام هەندێک سەرچاوە پێی راگەیاندوون کە ئەو سێ کەسە لە شوێنی تەقینەوەکانەوە نزیک بوون.\nلەهەمانکاتدا بەرپرسی مێدیا لە وەزارەتی دەرەوەی سوید ڤێرۆنیکا نوردلوند دەڵێت، پەیوەندیمان لەگەڵ کەسوکاری ئەو کەسانە هەیە کە تا ئێستا دیار نین، بیرمان نەچێت کە پەیوەندیی تەلەفۆنی زەحمەت بووە و ژمارەیەک لەو کەسانەی پێشتر هەواڵی کەسوکارییان نەزانیبوو دواتر کە هێڵی تەلەفۆن باشبووە پەیوەندییان پێوە گرتوون.\nجێی باسە یەکێک لە سێ بریندارەکە ژنێکە لە کۆمیسیۆنی ئەورووپا کار دەکات لە شوێنی تەقینەوەکەی میترۆی برۆکسل (Maelbeek) نزیک بووە. کەسوکاری ئەو ژنە کە ڕۆژنامەی (NSD) دواندوونی دەڵێن، ماوەی چەند مانگێک ئەو ژنە میترۆی بۆ هاتووچۆ بەکار نەهێناوە، بەڵام وادیارە ڕۆژی ڕووداوەکە چۆتە میترۆ، خوشکی ئەو بریندارە دەڵێت.\nنزیکەی شەش هەزار سویدی لە بەلجیکا دەژین و ژمارەیەکی زۆر کۆمپانیاش لەوێ هەن.\nهەر پەیوەند بەکارە تیرۆریستییەکەی دوێنێی برۆکسلەوە دوو گوومانلێکراو بە ئەنجامدانی کارە خۆکوژییەکەی نێو فڕۆکەخانەی برۆکسل ناسراونەتەوە کە دووبران پێشتر لای پۆلیسی بەلجیکی ناسراو بوون.\nدادوەری گشتی لە کۆنفرانسێکی میدیاییدا ئەمڕۆ ڕایگەیاند ئەو دوو برایە خالید و ئیبراهیم ئەلباکراوی یەکێکیان ل فڕۆکەخانەی برۆکسل خۆی تەقاندۆتەوە و ئەوەی دیکە لە میترۆ.\nوێنەی ئەو سێ کەسەی کە لە کامێرای چاودێری فڕۆکەخانەی برۆکسلدا دۆزراوەتەوە، یەکێکیان ناسراوەتەوە کە یەکێکە لە دوو براکە، دووەمیان تا ئێستا نەناسراوەتەوە و سێیەمیان تا ئێستا بێسەروشوێنە.\nئەمڕۆش پۆلیسی بەلجیکا گومانلێکراوێکی دیکەی دەستگیر کرد.\nتێبینی: فایلی دەنگیی ئەم هەواڵە بەڕێوەیە!\nزانیاری زیاتر لەسەر ڕووداوەکەی دوێنێ لە لینکی هاوپێچی ئەم هەواڵە دەدۆزیتەوە!


عەدنانی حەمەی مینا: ئێرانییەکان پێیان وتین لەگەڵ گۆڕان زیاتر نزیک ببنەوە |\nHome چاوپێکەوتن عەدنانی حەمەی مینا: ئێرانییەکان پێیان وتین لەگەڵ گۆڕان زیاتر نزیک ببنەوە\nعەدنانی حەمەی مینا، ئەندامی سەرکردایەتیی یەکێتیی نیشتیمانیی كوردستان ناوەڕۆكی سەردانی وەفدێكی حزبەكەی بۆ ئێران ئاشكرا دەكات و دەڵێت: «لەگەڵ ئێران هاوڕا بووین کێشەکان لە بەغدا چارەسەر بکەین بە پرسی ڕیفراندۆم و سەربەخۆییشەوە.»\nهەفتەی ڕابردوو وەفدێکی یەکێتیی نیشتیمانیی کوردستان بە سەرۆكایەتیی بەرهەم ئەحمەد ساڵح سەردانی ئێرانی کرد كە عەدنانی حەمەی مینا یەكێک بوو لە ئەندامانی ئەو وەفدە.\nعەدنانی حەمەی مینا لە چاوپێكەوتنێكی «ئاژانس»دا باس لە تێڕوانینی ئێران دەكات سەبارەت بە ڕێککەوتنی نێوان یەكێتی و گۆڕان و دەڵێت: «وتیان كێشەكانتان بە گفتوگۆ چارەسەر بكەن و دەكرێت زیاتر لە یەك نزیك ببنەوە.»\nئاژانس: ئێران لەسەر دۆخی چەقبەستووی هەرێم چییان پێ وتن، هیچ پێشنیارێكیان بۆ یەكێتی و گۆڕان كرد بۆ دەربازكردنی هەرێم لەو دۆخەی تێی كەوتووە؟\nعەدنانی حەمەی مینا: پێشنیارێكی دیاریكراویان نەبوو، بەڵام ئاساییكردنەوەی دۆخی هەرێمیان لا مەبەست بوو.\nئاژانس: ماوەی زیاتر لە ساڵێكە باس لە ڕاكێشانی بۆریی نەوت دەكرێت لە سنووری پارێزگای سلێمانی و ئیدارەی گەرمیانەوە بۆ ئێران، باسوخواسەكان لەسەر ئەو پرسە بە چی گەیشتن؟\nعەدنانی حەمەی مینا: حكوومەتی هەرێمی كوردستان بە ئاگاداریی حكوومەتی ناوەند ڕێككەوتنێكی ئیمزا كردووە بۆ ڕاكێشانی بۆریی نەوت بۆ ئێران، حكوومەتی هەرێم ڕێككەوتنەكەی ئیمزا كردووە و كەی دەچێتە بواری جێبەجێكردنەوە نازانرێت.\nئاژانس: حزبەكانی ڕۆژهەڵاتی كوردستان ماوەیەكە جموجۆڵی چەكدارییان دەست پێ كردووەتەوە دژی ئێران، ئەو ناوچانەی بارەگاكانی ئەو حزبانەی تێدایە سنووری دەسەڵاتی یەكێتییە، ئەم پرسە تایبەتە بە ئاسایشی ئێران و سنووری دەسەڵاتی یەكێتییەوە، بەرپرسانی ئێران چییان بە ئێوە وت لەسەر ئەو پرسە؟\nعەدنانی حەمەی مینا: ئێران پێی خۆشە چۆن ئاسایشی هەرێم ئیستقراری تێدا بێت بە هەمان شێوە پێی خۆشە ئیستقراری ئارامی لە وڵاتەکەی خۆی هەبێت، پێش سەردانەكەی ئێمە بۆ ئێران وەفدێكی ئەو وڵاتە هاتووەتە هەرێم، بارزانی و مەكتەبی سیاسیی یەكێتی بینیوە، ئەو وەفدە ئەمنییەی حكوومەتی هەرێم كە چوونە ئێران بۆ جوابدانەوەی ئەو وەفدەی ئێران ڕۆیشتوون و قسەی خۆیان پێیە.\nئاژانس: ئەوکاتەی ئێوە لە ئێران بوون، ئەوان ناوچەكانی هەرێمیان تۆپباران كرد، داوای ڕاگرتنی تۆپبارانتان كرد؟\nعەدنانی حەمەی مینا: ئێمە ئەوكاتە گەڕابووینەوە، بەڵام هەر تۆپبارانێكی ئێران كاردانەوەیە لە بەرامبەر ئەو هێرشانەی دەكرێتە سەری، بەڵام سیاسەتی یەكێتی ڕوونە، کە دژی هەموو خوێنڕشتنێكە و لەگەڵ ئەوەدایە كێشەكان بە گفتوگۆ چارەسەر بكرێن.\nئاژانس: پرسی ئەنجامدانی ڕیفراندۆم لە لایەن پارتییەوە پرسێكی جددییە هەڵوێستی ئێران چۆنە لەسەر ئەنجامدانی ڕیفراندۆم و سەربەخۆیی؟\nعەدنانی حەمەی مینا: ئێران لەگەڵ یەكپارچەیی خاكی عێراقدایە، لەگەڵ ئەوەدایە كێشەكان لە بەغدا چارەسەر بكرێت، هەر ئەوەش لە قازانجی ئێراندایە، بەڵام ئیرادەی میللەت لای خۆیەتی و خۆی تەحەمولی نەتایجەكەی دەكات، یەكێتی پێی باشە كێشەكان لە بەغدا یەكلایی بكرێتەوە بە ڕیفراندۆم و سەربەخۆییەوە.\nئاژانس: لەسەر ئاساییكردنەوەی پەیوەندییەكانی هەرێم و ناوەند ئێران هیچ ئامادەییەكی دەربڕی بۆ نێوەندگیریی نێوان هەرێم و ناوەند، داوای لێ كردن بچنەوە سەر مێزی گفتوگۆ؟\nعەدنانی حەمەی مینا: لە ڕابردووشدا ئێران پەناگایەكی گەورە بووە بۆ هەرێمی كوردستان، ئامادەیی هاوكارییان دەربڕی بۆ چارەسەركردنی كێشەكانی نێوان هەرێم و بەغدا.\nئاژانس: هەڵوێستی ئێران لەسەر ڕێككەوتنی سیاسیی نێوان گۆڕان و یەكێتی چی بوو؟\nعەدنانی حەمەی مینا: زۆر لەسەر ئەو بابەتە قسە نەكرا، بەڵام وتیان كێشەكانتان بە گفتوگۆ چارەسەر بكەن دەكرێت زیاتر لە یەك نزیك ببنەوە.\nئاژانس: دەنگۆی دروستبوونی شانەی چەكداری دەكرێت لە سنوری نێوان هەرێم و ئێران لە ناوچەی هەورامان، هیچ هەماهەنگییەك دەبێت لە نێوان هەرێم و ئێراندا بۆ ئەو پرسە؟\nعەدنانی حەمەی مینا: ئێران هەست بە خەتەر دەكات ئەگەر لەسەر سنوورەكان جێپێی ئەو چەكدارانە هەبن، بۆ ڕووبەڕووبوونەوەی تیرۆر هەمیشە هاوكاری هەبووە و هەمیشە هاوكاری دەبێت.\nئاژانس: كۆتاپرسیار ئەوەیە لە ماوەی ڕابردوودا ئەمە دووەم سەردانی وەفدی یەكێتییە بۆ هەردوو وڵاتی ئێران و ڕووسیا، چەند هەفتەیەك پێش ئێستا دكتۆر بەرهەم سەردانی ئەمەریكای كرد، ئایا یەكێتی بە تایبەت دكتۆر بەرهەم پڕۆژەیەكی بە دەستەوەیە بۆ دۆخی هەرێم و بیەوێت پاڵپشتی دەرەكی بە دەست بێنێت؟\nعەدنانی حەمەی مینا: دكتۆر بەرهەم بە ئەو وڵاتانەی وتووە كە سەردانی كردوون، سیستەمی حوكمڕانیی عێراق بەم شێوەیە كە كورد و شیعە لە دوای ڕووخانی سەدام بینایان كرد ناتوانێت جوابی مەرحەلەكە بداتەوە، پێویستە پێكهاتەكانی عێراق لەسەر شێوازێكی تری حكومڕانی ڕێك بكەون، كە كورد مافی چارەی خۆنووسینی هەبێت. ئەوەی من بزانم سەرجەم ئەو وڵاتانەی دكتۆر بەرهەم سەردانی كردوون پشتگیریی ڕاكەیان كردووە.


جەستەیەک تەحەدای زانست دەکات – Knwe.org\nسەرەکی » وتار » فەیسەڵ عەلی » جەستەیەک تەحەدای زانست دەکات\nبەر لە ماوەیەک پیاوێکی هندی بە ناوی «براهلاد جانی» لە تەمەنی نەوەد ساڵیدا کۆچی دوایی کرد، دوای ئەوەی بۆ چەند دەیەیەک زۆرێکی توێژەرانی جیهانی بەخۆیەوە سەرقاڵ کردبوو، بەوەی بۆ چەند ساڵێکی بەردەوام بە رۆژوو دەبوو، هەر لە تەمەنی یادە ساڵییەوە، دەستی بە رۆژوو گرتن کردووە، واتە نزیکەی 79 ساڵ بەبێ ئاو و زاد ژیاوە.\nئەو رەوشەی بووە جێی سەرنجی پزیشکەکان و چەندین پشکنینیان بۆ کرد، یەکەمیان لە ساڵی 2003 بوو، کاتێک دکتۆر سودهێر لە نەخۆشخانەی ستیرلینگ، بۆ ماوەی دە رۆژ خستییە ژێر چاودێریی وردەوە، لەو ماوەیەدا بەبێ هیچ کێشەیەک بەڕێی کرد، تەنانەت پێویستی بەسەر ئاویش نەبوو، تێبینی کرا کە میز لە میزڵدانیدا کۆدەبێتەوە.\nلە ساڵی 2010، لە لایەن پەیمانگای بەرگری و زانستی پزیشکی و رێکخراوی توێژینەوە و پەرەپێدانی بەرگرییەوە توێژینەوەیەکی تری لەسەر ئەنجامدرا، جارێکی تر، بۆ ماوەی پازدە رۆژ لە هەموو شتێک دایان بڕی و بە ڤیدیۆ چاودێری دەکرا، دوای ئەوە لەڕێی نوێترین ئامێرەوە هەموو ئەو پشکنینانەی هەبوو بۆی کرا، دەرکەوت کە تەندروستی و هەموو نیشانەکانی زۆر باشە و هیچ نیشانەیەکی نەخۆشی لە جەستەیا نییە. بەڵام ئایا ئەو ماوەیە بەسە بۆ ئەوەی بڕوای پێ بکرێت بەوەی بۆ ماوەی حەفتا ساڵ بەبێ ئاو و خۆراک ژیاوە؟\nزانایان هۆکاری ئەو حاڵەتەی «جانی» بۆ ئاستی هۆرمۆنی لیپتین و گریلین لە جەستەیا گەڕاندەوە، ئەو دوو هۆرمۆنە بە شەهیەتی خواردنەوە پەیوەستە، توێژەرانی رێکخراوی (DRDO) گریمانەی ئەوەیان کرد، کە جانی شێوەیەکی زێدەڕۆیی لەخۆ گونجاندن لەگەڵ برسێتی و تینویتیدا هەیە، پەرۆشی زانایان لە بایەخدانیان بەم جۆرە توێژینەوەیاندا دەگەڕێتەوە، بۆ ئەوەی بتوانن لە مەیدانی جەنگ بۆ سەربازەکان و قوربانیانی کارەساتە سروشتییەکان سودی لێ وەربگیرێت، کاتێک ناتوانرێ لە کاتی خۆیدا ئاو و خۆراکیان پێ بگات و پشت بە جەستەی خۆیان ببەستن بۆ خۆتێرکردن و ئاوخواردنیان.\nئەم دیاردەیە بە (هەناسەدار) ناسراوە، واتە مرۆڤ بۆ ماوەیەکی درێژ بەبێ ئاو و خۆراک و تەنها بە هەوا بژی، ئەوەی تا ئێستا زانست خستویەتیەڕوو، مرۆڤ دەتوانێ بۆ چەند رۆژێک دەشێ بگاتە چەند هەفتەیەک، بەرگەی برسێتی بگرێت، بەڵام ناتوانێ بۆ چوار رۆژی بەردەوام بەبێ ئاو بژی. ئەم دیاردەیە لە نێو سۆفی و راهیبەکان بڵاوە، مێژوو چەند حاڵەتی لەوە جۆرەی بەخۆیەوە بینیوە و خاوەنەکانی باسیان لە توانای رادەبەری خۆیان کردووە، وەک بودا کە دوا ساڵەکانی ژیانی، رۆژانە تەنها بە یەک دەنکە تری ژیاوە، تیریزا نیومانی قەشە وەک دەڵێن بۆ چەند ساڵێک بەبێ ئاو و خوراک ژیاوە. بەڵام درێژترین ماوە کە بۆ مرۆڤێک تۆمار کرابێت کە توانیویەتی بەبێ ئاو و خۆراک بژی، بۆ لۆرنس ماکوینە، کە دوای 70 رۆژ ناچار کرا خواردن بخوات.\nجانی کۆچی کرد و نهێنییەکەیشی لەخۆیدا بردە گۆڕەکەیەوە، ئایا ئەو کەسە تەڵەکەبازە یان دیاردەیەکی خارقە و تەحەدای زانستی مرۆیی و پەرەسەندنی زانستییە کە ئەم سەردەمە بەخۆیەوە دەیبینێت؟ ئایا بڕوا هێنان بە توانای مرۆڤ بەوەی بۆ چەند ساڵێک بەبێ خۆراک و ئاو بژی ئەوە کارێکی ئەستەمە؟!


سه‌نار شێرۆكی: ئەگەر رێككەوتنەكە وەك خۆی جێبەجێ بكرێت حكومەتی هەرێم لەو قەیرانە ئابورییەی دەردەچیت\n2020-06-17 [07:39 AM]\nشارەزایەکی بواری یاسا رایگه‌یاند: هەر چەندە كە ئەو كەلێنەی كە لە نێوان هەرێمی كوردستان و بەغدا دا هەیە لە سەردەمی حكومەتەكانی پێشوو بووە بە پێچەوانەی ئەوەی كە لە دەستوردا هاتووە كە كوردستان وەكو هەرێمەكی فدراڵی هاوبەشەكی راستەقینە دەبێت بەڵام هیچكات حكومەتی ناوەند نەچۆتە ژێر ئەو بارەوە و وەكوو حكومەتەكی فدراڵی هەڵسوكەوتی لەگەڵ هەرێم نەكردووە و دوا بە دوای ئەو هەڵسوكەوتانه حكومەتی هەرێم بریاری لەسەر سەربەخۆیی ئابوری دا ئەوەش چەند قۆناغەكی بڕی هەر چەندە كە ئەو بابەتەش بە ئاسانی نەبوو.\nسه‌نار شێرۆكی شارەزا لە بواری یاسا به ئاژانسی هه‌واڵی زاگرۆسی راگه‌یاند: بەڵام لە كاتی ئێستا دا كە هەموو جیهان بە قەیرانەكی ئابوری زۆر توند دا تێپەر دەبێت عێراق و كوردستانیش لەو هاوكێشەیە بێبەش نەبوون هەر بۆیەش بە هۆی هەڵبەزین و دابەزینی نرخی نەوت كاریگەری لە تەواوی سێكتەرەكانی وڵات كرا لەوانەش سێكته‌ری تەندروست و ئابوری و پەروەردە و...هتد، بۆ ئەم مەبەستەش حكومەتی هەرێم بۆ مەبەست دروستكردنی پەیوەندییەكی یەكسان لە نێوانیان كەوتونەتە رێككەوتن لە گەڵ حكومەتی بەغدا و ئەوەش گرینگی خۆی هەیە لە لایەك بە هۆی هەڵكشانی ژمارەی توشبوان بە ئەو پەتایە و لە لایەكی تر پێدانی موچەی فەرمانبەران و وەستانی زۆربەی پرۆژەكان كە بریاریان لە سەر درابوو.\nسه‌نار شێروكی گوتی: حكومەتی هەرێم بە دوای چارەسەری ئەو گرفتانە دا سەرەرای چارەسەر كردن كێشەی بودجە و موچەی هەرێم بە دوای رێككەوتن لە كێشەكانی تریشە هەربۆیەش لە ئاكامی دانوستاندنەكانیان لەو لێژنانەی خوارەوە\nلیژنەی یەكەم، لیژنەیەكی داراییە كە وەزیری دارایی سەرۆكایەتی دەكات و ئەركی لیژنەكە رێكەوتنە لەسەر ( نەوت ، بودجەی هەرێم ، داهاتەكان ، قەرزەكان)،\nلیژنەی دوەم؛ لیژنەی مادەی 140 و ناوچە جێناكۆكەكان وكەركوكە، ئەم لیژنەیە هەریەكە لە وەزارەتی هەرێم بۆ كاروباری نێوان هەولێر و بەغدا، پێشمەرگە ناوخۆ بەشدارن تێیدا، ئەركی گفتوگۆكردنە لەسەر ( ئاساییكردنەوەی دۆخی كەركوك، كاراكردنەوە مادەی 140 ، جێگیركردنی هێزێكی هاوبەش لە نێوان هێزی پیشمەرگە و سوپای عێراقدا،\nئەوەی كە جێگەی خۆشحالییە ئەو لێژنانە چەند هەنگاوەكی گرینگ یان ناوە لەوانەش لە پرسی نەوت و پشكی هەرێمی كوردستان لە بودجەی 2020 بووە كە، بە گوێرەی رێككەوتنەكە، هەرێم 250 هەزار بەرمیل نەوت رادەستی بەغدا دەكات و لە بەرامبەردا پشكی هەرێمی كوردستان لە بودجەی 2020 رەوانە دەكرێت نرخی خەملێندراو لە بودجەی پێشوو كە بۆ 2020 ئامادە كرابوو 162تریلیۆن دینار بووە كە لەو بڕە پشكی هەرێمی كوردستان 11 تریلیۆن دینارە.\nله كوتاییدا ئه‌وه‌شی خسته‌روو: ئەگەر هاتوو رێككەوتنەكە وەكوو خۆی جێبەجێ بكرێت حكومەتی هەرێمی كوردستان لە و قەیرانە ئابورییەی كە هەیە لێی دەردەچیت، لە لایەكی ترەوە حكومەتی هەرێم دەتوانیت لە داهاتی ئەو 200 بەرمیل نەوتەی كە سەربەخۆی دەیفرۆشێت، شایستە داراییەكانی كۆمپانیا نەوتییەكان و هەندێك لەقەرزەكانی سەر هەرێمی كوردستانی پێ دابین بكات.\nئەم هەواڵە 2029جار خوێندراوەتەوە


ئۆپراسیۆنێکی تیرۆریستی لە ئەستەنبۆڵ پووچەڵ کرایەوەهه واڵده ری ئال و به ێت (ع)\nئۆپراسیۆنێکی تیرۆریستی لە ئەستەنبۆڵ پووچەڵ کرایەوە\nنیسان ٢٩, ٢٠٢١ - ٧:١٨ د.ن کۆدی هه واڵ : 1136206 سه ر چاوه : Sahartv Link:\nپۆلیسی تورکیا لە دۆزینەوە و پووچەڵ کردنەوەی ئامێرێکی تەقەمەنی لە وێستگەیەکی پاس لە شاری ئەستەنبۆڵ هەواڵی دا.\nبه پیی هه وال ده ریی ئالو به یت(ع) ـ ابنا ـ لە سپۆتنیک، سولیەمان سۆیلۆ وەزیری ناوخۆی تورکیا ڕایگەیاند کە پۆلیسی ئەو وڵاتە ئامێرێکی تەقەمەنیی لە وێستگەیەکی پاس لە شاری ئەستەنبۆڵ دۆزیوەتەوە و پۆچەڵی کردۆتەوە.\nئەو بەرپرسەی دەوڵەتی تورکیا لە درێژەدا پاگەندەی کرد کە پەکەکە بەرپرسی ئەو بۆمبدانەرییەیە.\nسۆیلۆ شەوی چوارشەممە لە گفتوگۆ لەگەڵ کەناڵی ڕادیۆ و تەلەڤیزیۆنی (NTV) وتی: ئەمڕۆ پۆلیسی ئەستەنبۆڵ هێرشێکی گەورەی تیرۆریستیی پووچەڵ کردەوە. لە ئەنجامی وشیاری پۆلسیی ئێمە، بۆمبێکی 5 کیلۆگرامی کە لە ئۆتۆمبیلێکدا دانرابوو، لە وێستگەیەکی پاس دۆزرایەوە. دوو کەس کە ئەو بۆمبەیان دانابوو، دەستگیر و زیندانی کراون.\nوزیری ناوخۆی تورکیا لە درێژەدا زیادی کرد کە دوو کەسە دەستگیر کراوەکە ئەندامی پەکەکەن.\nشیاوی باسە کە پێکدادانی نێوان دەوڵەتی تورکیا و ئەو گرووپە کە لە سەرەتاکانی دەیەی 1980 ی زایینی دەستی پێکرد و پاشان لە ساڵی 2013 بە ڕێککەوتنێکی ئاگربڕ لە نێونا ئەنقەرە و پەکەکە کۆتایی هاتبوو، دوو ساڵ دواتر و دوای چەند هێرشی تیرۆریستی کە درایە پاڵ پەکەک، دووبارە دەستی پێکردەوە.


هێرش عەبدولڕەحمان: بۆچی بارزانی لە ناکاو پرسی ریفراندۆمی وروژاند؟ | wtarikurd\nهێرش عەبدولڕەحمان: بۆچی بارزانی لە ناکاو پرسی ریفراندۆمی وروژاند؟\nنوسینی : وتاریکورد | 04.04.2017 8:38 PM | بەشی: سیاسی | بێ کۆمێنتە\nوەڵامی ئەو پرسیارە, پەیوەندی بە شکستی هەوڵەکان پارتی و لۆبی حکومەتی هەرێم لە واشنتۆنەوە هەیە, کە دوای سەردانەکەی فواد حسینیش لەگەڵ عەبادی بۆ واشنتۆن, کۆشکی سپی رەتیکردۆتەوە بە فەرمی، داوەت بۆ بارزانی بەرێ بکات. بەڵکو داوایانکردووە کە پێویستە داوەتکردنەکە لەرێگەی حکومەتی عێراقی یەوە بێت و، بە ڕەزامەندی عەبادی بێت.\nپاش گەرانەوەی عەبادیش بۆ عێراق، فواد حسین هەفتەیەک لە واشنتۆن مایەوە بۆ ئەوەی لۆبی بۆ بارزانی بکات، بەڵام هەوڵەکانی ئەنجامی نەبوو، بەتایبەت پارتی لە ئاستی پێشوازییەکە و کاتەکەی ڕازی نییە، کۆشکی سپی دوای شەش مانگی تری داناوە و بەو مەرجەی عەبادی رازیبێت و تەنیا جێگری سەرۆکی ئەمریکا ببینێت. بۆیە دوای گەرانەوەی فواد حسین، پارتی بێ هیوا بوو لە ئەمریکا و پرسی ریفراندۆمی وروژاند بۆ ئەوەی سەرنجی ئەمریکا و بەغداد رابکێشێت.\nهەڵوێستی ئەمریکا لەسەر ریفراندۆم.\nبەپێی بەدواداچونەکانم وەزارەتی دەرەوە بە هیچ شێوەیەک پشتیوانی ریفراندۆم ناکات, گاڵتەیان بەو بریارەی بارزانی دیت وە راشییان گەیاند, کە دان بە ئەنجامەکەیدا نانێن هەر کەسێک ئەو جوداخوازیە بکات، ئەیوەستێنن. ئەبیت پارتی بچێتەوە بەغدادو هەر ئەبیت لەگەل عەبادی رێکبکەوێت. بێ رازیبوونی بەغداد ناتوانیت هیچ هەنگاوێک بنێت. بۆیە ئەمریکا لەسەر پرسی ریفراندۆم، هیچ فشارێک ناکات و، ئەزانێت پارتی بەمەبەستی فشار ئەو پرسە بەکار دێنێت و، پێشتریش هەمان ئەزمونیان هەیە کە پارتی بازرگانی بە کارتەکانی کوردەوە ئەکات.\nتیبینی: پارتی زمانزانی زۆریان هەیە، ئەتوانن بۆ راستی و دروستی ئەو قسەیە، پەیوەندی بکەن بە وەزارەتی دەرەوە و، واز لەو درۆ دەلەسە بینن، تەحەدا ئەکەم ئەو هەواڵەم بە درۆ بخەنەوە.\nعماد علي: هل يستمر الاسلام السياسي في حكم العراق.\nعوسمان عومەر: تاوانە ئەلکترۆنیەکان چین؟ بەشى یەکەم.


تەلارسازی چیە؟ پرسیار و وەڵام - ئەندازیاری تەلارسازی - ماڵپەڕی تەلارساز\nپێشتر ئەندام بویت؟ بچۆرە ناوەوە\nلە یادت بێ ئەگەر ئەم كۆمپیوتەرە كەسی تر كاری لە سەر دەكا ئەمە باش نیە\nوشەی نهێنیت لە بیر چوە ؟\nیان یەکێک لەم خزمەتگوزاریانە بەکار بێنە بۆ چوونە ناوەوە\nچوونە ناوەوە بە فەیسبوک\nچوونە ناوەوە بە گوگڵ پڵەس\nئەو ناوەڕۆکانەی من دامناون\nلە هەموو شوێنێک\nئەو ئەنجامانە بدۆزەرەوە کە تێیدایە...\nهەر وشەیەک لە وشەکانی تێدا بێت\nهەموو وشەکانی تێدایە\nلە تایتڵ و ناوەڕۆکەکاندا\nتەلارسازی چیە؟ پرسیار و وەڵام\nلە لایەن Taban لە\n25 نیسان لە بەشی ئەندازیاری تەلارسازی\nبژاردەی بڵاوکردنەوەی زیاتر...\nشوێن کەوتوو 0\nوەڵام دابنێ لە سەر ئەم بابەتە\nبابەتێكی نوێ دابنێ\nپێشنیاز کردنی بەشداری\n25 نیسان دانراوە\n25 نیسان دانراوە (گۆڕانكاری تێدا كراوە)\nتەلارسازی یاخود بیناسازی بریتییە لە دیزاینكردن و دانانی نه‌خشه‌ی پرۆژەکان، ئه‌م به‌شه زیاتر به‌شێكی هونه‌رییه، هەروەها تەنها زانست و جێبەجێکردن نییە، بەڵکو حەزە، خولیایە، هونەر و داهێنان و نوێگەرییە، تەلارساز تایبەتمەندی وەرئەگرێت لە ئەندازیاری بیناسازی و دیزاین و دروستکردن، هەروەها ئەم بەشە پەیوەندی بە بنیاتنانی شار و پلاندانانی شارستانییەوە هەیە، بەگشتی تەلارسازی بریتییە لە وێناکردن و خەیاڵکردنی دیزاینەکانە لە هزر و خەیاڵدا پاشان وەرگێڕانی ئەو وێنانەیە بۆ واقیع لە ڕێگای دیزاین و نەخشەسازییەوە.\nبەشی ئەندایاری تەلارسازی بەرزترین بەشی کۆلێژی ئەندازیارییە، خوێندن تێیدا پێنج ساڵە، ئەم بەشە تایبەتە بە دیزاینکردن و دانانی نەخشەی بینا،\nئەندازیاری تەلارسازی زیاتر بەشێکی هونەرییە، واتا بیرکاری و فیزیای کەمتر تێدایە، بە بەراورد لەگەڵ بەشەکانی تر، بۆیە بۆ ئەو کەسانە باشە کە دەیانەوێ بچن بۆ کۆلێژی ئەندازیاری و زۆر حەز لە بیرکاری و فیزیای بیردۆزی ناکەن، ئەم بەشە لە زۆر لە زانکۆکانی وڵاتانی دەرەوە سەربەخۆیە واتا سەر بە بەشە ئەندازەیەکان نییە، قوتابییانی ئەم بەشە لە ماوەی پێنج ساڵی خوێندندا زۆر پڕۆژە ئامادە دەکەن و پەیکەر لە تەپەدۆر دروست دەکەن و هەروەها بەرنامەکانی وێنە کردن بە کۆمپیوتەر وەک ئۆتۆکاد بەکاردەھێنن،\nئەم بەشە سەرەڕای ئەوەی کە پێنج ساڵە بەڵام بابەتی لە بەشەکانی تر زیاتر نییە بەڵکو لەبەر بوونی پڕۆژەکان، کە ئەمەش کاتێکی زۆری دەوێت، بۆیە ئەم ساڵە درێژ کراوەتەوە،\nلە ھەموو عێراق یان ھەموو شرق الاوسط بەشەکان یەک پڕۆگرامیان ھەیە ئەویش بە پێی UIA UNESCO چاپتەرەکیان دەرکردییە لەبارەی خوێندنی تەلارسازی،\nئەندازیاری تەلارسازی پێناسەی تایبەتی خۆی ھەیە، ئەویش ئەوەیە، ئەو شوێنەیە کە ژیان لە ناوی بەڕێوەدەچێت، چارەسەرکردنی پێداویستیەکانی ژیان لە بەشی تەلارسازی بە شێوەیەکی زانستی دەخوێندرێت،\nدەتوانم بڵێم بەشی تەلارسازی ھەم ھونەرییە ھەم زانستیشە، وە بەشێکی جیھانیشە، قوتابی کاتێک لەم بەشە وەردەگیرێت، دەتوانێت لە ڕێگەی سەرچاوەکانی زانستی لە ئەنتەرنێت خۆی زۆر بەرەو پێش ببات،\nوە قوتابی لەم بەشە پێویستە ئینگلیزیەکەی زۆر باش بێت، چونکە سەرچاوەی زانستی بابەتەکانی ئەو بەشە بە ئینگلیزییە.\nئەو بوارانەی تەلارساز دەبێت لێهاتووی تێدا هەبێت:\nلێهاتوویی لە شیکارکردن و لێکۆڵینەوە:\nدەبێت ئەندازیاری تەلارساز ناوەڕۆك و بەشەکانی دیزاین و پێکهاتەکانی بە وردی شیکار بکات و لێکۆڵینەوە لە هەموو وردەکارییە بچوكەکان بکات، بۆ نمونە لەسەرەتادا دەبێت هەڵسەنگاندن بۆ سیفات و تایبەتمەندی و گونجاویی شوێنی پرۆژەکان بکات.\nلێهاتوویی لە مامەلە کردن لەگەڵ کەسانی تردا\nهەرگیز تەلارساز ناتوانێت بیرۆکە و پرۆژە و پلانەکانی بخاتەڕوو و ڕوونکردنەوەیان بۆ بکات ئەگەر لێهاتوو نەبوو لە چۆنێتی مامەڵەکردن لەگەڵ خاوەنکار و ئەندازیارانی تردا.\nلێهاتوویی لە بەڕێوەبردن و ڕێکخستن و پەیوەست بوون بە کاتەوە.\nلێهاتوویی لە بوارە تەکنیکییەکان\nئەندازیارانی تەلارسازی زۆرینەی پڕۆگرامەکانی کۆمپیوتەر لە کارەکانیان بەکاردەهێنن، بۆیە دەبێت لە بواری پرۆگرامسازی لێهاتوو و کارامە بن.\nتێبینی: زۆر ئاساییە ئەگەر بەشێك لەم بوارانەدا لە کەسایەتی تۆدا نەبوون، بە پێی ئەزموون و کات و خوێندن دەتوانی لە هەموویان شارەزایی پەیدابکەی.\nمەرجە سەرەکییەکانی بوون بە تەلارساز:\nچەند مەرجێکی سەرەکی، زۆر گرنگ و پێویستە تەلارساز هەیبێت و هەمیشە برەو بەو لایەنانە بدات:\nهەبوونی خەیاڵێکی فراوان.\nگرینگدان بە هونەر.\nلێهاتوو و کارامەیی و بوونی حەزی نوێگەری.\nهەستکردن بە بەرپرسیارێتی.\nکارامە بێت لە پلاندانان.\nگرینگیدان بە وردەکارییەکان و وردکار لە پڕۆژەکان.\nتوانای ڕووبەڕوبوونەوەی کێشەکان و داهێنان لە چارەسەرکردنیان.\nتوانای کارکردنی بە کۆمەڵی هەبێت.\nخاوەن زەوق و سەلیقە و شێوازی تایبەتی بێت لە دیزاینکردن.\nبەتوانا بێت لە بیرکاری و فیزیا و کیمیا.\nکراوە بێت و توانای قبوڵکردنی ڕەخنە و پێشنیارەکانی هەبێت و بەدڵی فراوانەوە وەریانبگرێت.\nبەتوانا بێت لە وێنەکێشانی بێ پێوەر.\nلێهاتوو بێت لە پڕۆگرامەکانی وێنە و نەخشەسازی لە کۆمپیوتەر چەشنی.\nداهێنان و نوێکاری لە بیرۆکە و پرۆژەکان.\nبوارە زانستییەکانی خوێندنی تەلارسازیی:\nئەو بوارە تایبەتمەند و زانستییانەی کە لە خوێندنی تەلارسازییدا هەن بریتین لە:\nئەندازیاری تەلارسازی تایبەتمەندە بە هەموو تەلار و بینایەك لە هەموو ڕوویەکەوە.\nئەندازیاری شارستانی تایبەتمەندە بە تەلارە شارستانیەکانەوە.\nدیزاین کردنی ناوەوە Interior Design پەیوەستە بە دیزاینی بەشی ناوەوەی بینا و خانووەکان لە ڕووی نەخشەسازی و ڕازاندنەوە و جوانکارییەوە.\nپلان دانانی شار پەیوەستە بە دیزاینی شەقام و ڕێگاوبانەکان.\nدیزاینی هاوچەرخ و سەردەمیانە.\nهونەری تەلارسازی ئیسلامی.\nجیاوازی نێوان بەشی ئەندازیاری تەلارسازی و ئەندازیاری شارستانی:\nتەلارسازی بریتییە لە دیزاین و نەخشەسازی پڕۆژەکان، شارستانی بریتییە لە جێبەجێکردنی نەخشە و دیزاینەکانی تەلارساز.\nبەشێوەیەکی گشتی ئه‌ندازیاری ته‌لارسازی گرنگی به دوورییه‌كان و بۆشاییه‌كان و خستنە کار و بەکارهێنانی هەموو ڕووبەری زه‌وییه‌كه ده‌دات له‌گه‌ڵ جووڵه‌ی خه‌ڵك له‌ناو باڵه‌خانه‌كه و چۆنییه‌تی هه‌واگۆڕكێ و دیزاینی ناوەوەی بیناکە.\nبه‌ڵام، ئه‌ندازیاری شارستانی بنیاتنان ده‌كات، دیزاینی بناغه‌ی سه‌ره‌كی و شیكردنه‌وه‌ی خۆڵ و كه‌ش ده‌كات و هه‌ژماری قورساییه‌كان ده‌كات، جگه له‌وه‌ی ئه‌ندازیاریی شارستانی بوارێكی فراوانتره چونكه جگه له بیناكاری به‌نداو و ڕێگاوبان و ڕووپێوی و چەندان بواری تر ده‌كه‌ن. هه‌رچی ئه‌ندازه‌ی ته‌لارسازییه ته‌نها گرنگی به دیزاینی خانوو و ته‌لاره‌كان ده‌ده‌ن، ئه‌مه مانای ئه‌وه نییه كه یه‌كێكیان له‌وه‌ی تریان باشتره یان گرنگتره، چونكه هه‌ردوو بوار پێویسته بۆ ئه‌وه‌ی كاره‌كان به ڕێكی بكرێت.\nوانەکانی قۆناغی یەکەم:\nئەم بابەتانە لە هەموو زانکۆکان وەک یەکە، تەنها هەندێک جیاوازی هەیە، لە زانکۆیەکەوە بۆ زانکۆیەکی تر، بۆ نموونە لەوانەیە بابەتێک لە زانکۆیەک لە قۆناغی دوو بخوێندرێت بەڵام لە زانکۆیاکی تر هەمان بابەت لە قۆناغی سێ بخوێندرێت، یان هەمان ناوەڕۆک بێت بەڵام ناوی بابەتەکە جیاواز بێت.\nوانە سەرەکییەکانی تەلارسازی:\nئەو وانە سەرەکیانەی کە لەم بەشەدا دەخوێنرێت:\nجیاوازی نێوان مێژوو و تیۆری تەلارسازی.\nجیاوازی نێوان تەلارسازی و هونەر.\nشیکارکردنی پێکهاتەیی و بنەمایی لە تەلارسازیدا.\nتیۆری و دیزاینی ڕوناکی لە تەلارسازیدا.\nبەڕێوەبردن و بنیاتنان.\nڕووناکی لە بیناکان.\nدەنگ لە بیناکان.\nتێبینی: ئەمانە بابەتی سەرەکیین پێویستە تەلارساز هەمووی بخوێنێت، بێجگە لەمانە بابەتی لاوەکی تریش هەن.\nپڕۆگرامە گرنگ و پێویستەکان:\nپڕۆگرامە پێویستیەکان کەزۆر گرینگن بۆ ئەندازیاری تەلارسازی بریتین لە:\nئۆتۆکاد AutoCAD: پرۆگرامێکی تایبەتە بە وێنەکێشان و نەخشەسازیی ئەندازیاری.\nسریدی ماکس 3ds Max: وێنە کێشانی ئەندازیاری بە شێوەی سێ دووریی.\nچەند پڕۆگرامێکی تری هاوشێوەی ئەم دوانە کە تایبەتن بە ئەندازیاری و تەلارسازی چەشنی SketchUp و Rhino3D و Revit و Concept 3D.\nلومیۆن Lumion 3D: کە پڕۆگرامێکی تایبەت بە ڕێندەر کردنی ڕاستەوخۆ Real time rendering ە و زۆر یارمەتیدەرە لە خێرا ڕاپەڕاندن و ڕێندەر کردنی کارەکان.\nفۆتۆشۆپ Adobe Photoshop: پڕۆگرامێکی زۆر گرنگە کە بۆ Presentation ی دوو دووری 2D بە کار دەهێنرێت و دەتوانرێت لە Post Production ی وێنە سێ دووریەکانیش سودی لێ ببینرێت.\nخوێندن لەم بەشە بۆ ماوەی 5 ساڵە و بە زمانی ئینگلیزییە، بەشێکی قورس و ووردە، پێویستە چەند بەهرە و لێهاتووییەکی گرینگت هەبێت بۆ ئەوەی شایەنی ئەوە بیت لەم بەشە بخوێنیت.\nلایەنی ئەرێنی خوێندنی ئەندازیاریی تەلارسازی :\nداهاتێکی باش و موچەیەکی بەرز.\nبوون بە خاوەنی پڕۆژەی تایبەتی و خستنەکاریان.\nزوو ئەزموون وەرگرتن.\nلایەنی نەرێنی خوێندنی ئەندازیاریی تەلارسازی:\nوردی و درشتی و گرنگیدان بە بچوکترین وردەکارییەکان بە بەردەوامی و کارکردنی بۆ چەندان کاژێری بەردەوام دەبنە هۆکاری ماندووبوون و بێزاری.\nهەندێك کات مامەڵەکردن لە گەڵ بریکارەکان زۆر قورسە، چونکە هەموو کەس توانای وردبینی و تێڕامانی نییە لە تەلارسازی، هەرکەسە و خاوەن زەوق و سەلیقە تایبەتی خۆیەتی.\nگرینگترین زانکۆکانی هەرێم کە ئەم بەشەی تێدا دەخوێنرێت:\nلە 26 نیسان گۆڕانكاری تێدا كراوە لە لایەن Taban\nلە ماڵپەڕی تر بڵاوی بكەرەوە\n3 هەفتە دواتر...\n17 ئایار دانراوە\n> چۆن چوویتە ناو تەلارسازی.\n> بۆچی بڕیارت دا تەلارسازی بکەیت.\n> لە ماوەی کۆرسەکەتدا چۆن بوویت لەگەڵ پڕۆژەکانی پێشوو.\n> بەرژەوەندییە شەخسیەکانت چین؟\n> چەند شتێک چین کە لێکۆڵینەوەت کردووە و بە سەرنجڕاکێشت زانیوە.\n> ئەم بەرژەوەندیانە چۆن کاریگەرییان لەسەر تۆ هەبوو لەگەڵ پڕۆژەی ئێستات؟\n> چ هونەرمەندێک کاریگەری لەسەر تۆ هەبووە؟\n> ئایا هیچ پێشانگایەک هەبووە کە سەردانیت کردبێت کاریگەری لەسەرت هەبووبێت؟\n> ئایا هیچ دیزاینەرێک هەبووە کاریگەری لەسەر پڕۆژەکانت هەبووە؟\n4 کاتژمێر لەمەوپێش، shamaal وتی:\nمن ئەمەویێت بۆ تەلار سازی بخوێنم وە دەست خۆشیت لێدەکەم و سەرکەوتوو بیت.\nئەمەوێت سەرکەوتوانە بەشەکانی خوێندن تەواوکەم وە ئەمەش چەند پرسیاری لا دروست کردوم نامەوێت وەڵامێکی شەخسی بێت ببم بە مایەی بێزارکردنت، ئەگەر توانیت وەڵامکی گشتی\n> بەرژەوەندییە کانت چین؟\nبچۆرە ناو گفتوگۆکەوە\nدەتوانی نوسین دابنێی و دواتر تۆمار بکەی. ئەگەر هەژمارت هەیە، بچۆرە ناوەوە بۆ ئەوەی لە ڕێی ئەو هەژمارەوە بابەتەکەت دابنرێت.\nوەڵام دابنێ لە سەر ئەم بابەتە...\n× بە شێوەی دەقی ڕێکخراو دایبنێ. بە شێوەی نوسین دایبنێ لەجیاتی\nتەنها ٧٥ ئیمۆجی ڕێپێدراوە.\n× بەستەرەکەت بە شێوەی ئۆتۆماتیکی هاوردە کرا. وەک بەستەر نیشانی بدە لە جیاتی\n× ناوەڕۆکی پێشوترت گەڕێنرایەوە. پاکی بکەرەوە\nدانانی وێنە لە بەستەرێكەوە\nبڕۆ بۆ لیستی بابەتەكان\nپاراستن و تایبەتمەندی\nپەیوەندیمان پێوە بكە\nگشت مافێکی پارێزراوە لە 2021 دا بۆ تەلارساز Powered by Invision Community\nیەكێكی نوێ دروست بكە...


بەرهەم عەلی 26/10/2021\nهەڵتۆقین و دەركەوتنی پیاوێكی فاشلی وەكوو شاسوار عەبدولواحید لەنێو گۆڕەپانی سیاسیی كوردستاندا، خەتای خودی شاسوار نیە، بەڵكوو یەكێكە لە عەیبەكانی سیستەمی دیموكراسیی رۆژئاوایی لە كۆمەڵگەیەكدا كە هێشتا زۆری ماوە پرۆسەی دیموكراسی وەك خۆی هەرس بكات و لێی حاڵی بێت. كە قەدەری خۆتت دایە دەست سندووقەكانی دەنگدان، كە سوور زانیت بەشێك لە دەنگدەران بەپێی پێوەری ماقووڵ و گونجاو دەنگ نادەن، دەبێ چاوەڕێی ئەوەش بیت، تەیری وەكوو شاسوار و خراپتریش! بێنە گۆڕەپانی سیاسەتەوە، جا ئیتر بە ئارەزووی خۆیان، نەزانانە بەناو دەكەون و فروفیشاڵی سیاسی بەسەر خەڵكدا دەبەشنەوە، ئاخر رێچكە و رێسای ساختەچیەكانی سیاسەت وەهایە، لە كوێ خەڵكی ناهۆشیاریان بینی، لەوێ زۆرترین دروشمەكانیان بە گوێی خەڵكدا دەدەن.\nدیسان، هەڵتۆقین و دەركەوتنی بازرگانێكی دەستبڕی وەكوو شاسوار عەبدولواحید، لەنێو كایەی ئابووری و بازاڕ و كەسابەتی كوردستاندا، خەتای شاسوار خۆی نیە، بەڵكوو خەتای ئەو سەرۆك حكوومەتەیە كە ئێستا سه‌ركۆماری عێراقه و كاتی خۆی بە ئیمزایەك 40 ملیۆن دۆلاری خەڵك و حكوومەتی بە قەرز داوه‌ته گیرفانبڕێكی وەك شاسوار، خەتای ئەو حزب و سیاسییانەیە كە بڕێكی زۆر لە سامانی بە گەندەڵی وەدەستهاتووی خۆیان، دەدەن بە دەستبڕێكی وەكوو شاسوار تا كاسبیان بۆ پێوە بكات! خەتای ئەو خێزانانەیە كە پارەی مووچە و قووتی خۆیان و ماڵ و منداڵیان بەبێ گرەنتیی یاسایی، بەئاسانی دەخەنە دەستی قۆڵبڕێكی وەكوو شاسوارەوە بە خەون و خەیاڵی ئەوەی لە قازانج و داهاتی چاڤی لاند، بڕێكیان بەركەوێت، ئاخر رێچكە و رێسای دەستبڕان وەهایە، لە كوێ بەرپرسی گەندەڵ، یان خەڵكی ساویلكەیان بینی، لەوێ زۆرترین كەتنی خۆیان دەكەن.\nهەمدیس، هەڵتۆقین و دەركەوتن و درۆكردنی بەردەوامی پیاوی خواروخوێچی وەكوو شاسوار عەبدولواحید لە میدیاكانەوە بۆ خەڵك، خەتای خودی شاسوار نیە، بەڵكوو خەتای ئەو كەسانەیە كە بڕوای پێدەكەن، هەزار رەحمەت لە گۆڕی خۆت و باوكت بێرناردشۆ كە گوتت: ”كێشە ئەوە نیە خەڵكێك هەن بەردەوام درۆ دەكەن، بەڵكوو كێشە ئەوەیە خەڵكێك هەن بەردەوام بڕوا بە درۆكان دەكەن“، ئاخر رێچكە و رێباز و رێسای درۆزنەكان ئاوهایە، لە كوێ بینیان خەڵكی سادە و خۆشباوەڕ و ساز و ئامادە بۆ لەخشتەبردن هەیە، لەوێ زۆرترین درۆكانیان پەخش دەكەن.\nلە هەموو كۆمەڵگە و وڵاتێكی ئەم جیهانە پان و بەرینەدا، هەرزەسیاسیی ساختەچی و چەواشەكار، بازرگانی دەستبڕ و كەتنكەر، پیاوی درۆزن و چەواشەكاری وەكوو شاسوار عەبدولواحید، بە رێژە و ژمارەی جیاواز هەن، بەڵام لە هەموو كۆمەڵگە و وڵاتێكدا، سەرۆك حكوومەتی وەك ئەو سەرۆك حكوومەتەی پێشووتر كە ئێستا سه‌ركۆماره و قەرزەكەی بە شاسوار دا، لای ئەوان نیە، حزب و بەرپرسی حزبیی وەك ئەوانەی پارەیان بە شاسوار داوە بۆ كەسابەت، لای ئەوان بەو ژمارەیە نیە، دەنگدەری ناهۆشیار بەو رێژەیەی لای خۆمان، لای ئەوان نیە، خەڵكی ساویلكە و خۆشباوەڕ بەو ژمارە زۆرەی لای ئێمە هەیە، لای ئەوان نیە، بەداخەوە دەبێ بڵێم، یاساش لای ئەوان هێندەی لای ئێمە لاواز نیە، دەنا پێم بڵێن جیاوازیی نێوان شاسوار عەبدولواحید و سلێمان هەڵشۆیی چیە؟ بۆچی تا ئێستا هەڵشۆیی لە زینداندایە و شاسوار لە بازاڕ و سیاسەتدایە؟


قه‌سه‌ده: له عه‌فرین شه‌ڕ سه‌خته، ٣٠ سه‌رباز و چه‌ته كوژران – هەواڵی سۆرانی\nناوه‌ندی ڕاگه‌یاندنی هێزه‌كانی سووریای دیموكراتی – قه‌سه‌ده له ڕاگه‌یه‌ندراوێكدا ئاماری شه‌ڕی ٢٤ كاتژمێری ڕابردوو (په‌نجاوسێیه‌مین ڕۆژی به‌رخۆدانی سه‌رده‌م)ی عه‌فرینی ئاشكرا كرد. قه‌سه‌ده ڕایگه‌یاند له به‌ره‌كانی عه‌فرین شه‌ڕێكی سه‌خت له ئارادایه و تا ئێستا ٣٠ سه‌رباز و چه‌ته‌ی توركیا كوژراون.\nسوپای تورکیا کۆمەڵکوژییەکی دیکەی لە عەفرین ئەنجامدا


سایبه‌ر سپه‌یس؛ له‌به‌رگرتنه‌وه‌ی زڕه وێنه – KurdRawm\nنووسینی: هێمن عـوسمان عه‌بدوڵڵا\n“زڕه وێنه مێژوویه‌كی دێرین؛ سوكرات به‌ر له قوربانی ئازادی بیروڕا، قوربانی زڕه‌وێنه.”\nكاتێك “سوكرات” ده‌چێته به‌رده‌م دادگا، به‌و تۆمه‌ته‌ی “میلیتۆس” داویه‌تیه پاڵی؛ به لا-ڕێگه‌بردنی گه‌نجانی ئه‌سینا، بانگه‌شه‌كردن بۆ خواوه‌ندێك جیاواز له خواوه‌نده‌كانی ئه‌سینا، تێكدانی ڕه‌وشتی گه‌نجانی ئه‌سیناییه‌كان. سوكرات له‌به‌رده‌م دادوه‌ره‌كان ده‌ڵێت “هه‌رگیز، مامۆستای هیچ كه‌سێك نه‌بووم، ئه‌گه‌ر هه‌ر كه‌سێك؛ گه‌نج یاخود پیر، ئاره‌زووی گوێگرتنی هه‌بووبێ كاتێك ده‌په‌یڤم، هه‌رگیز بۆڵه‌بۆڵ و سه‌رزه‌نشتیم نه‌كردووه گه‌ر به دڕدۆنگییه‌وه مامه‌ڵه‌ی له‌گه‌ڵ كردبێتم، دژی كه‌س نه‌بووم، پاره‌م له هیچ كه‌سێك وه‌رنه‌گرتووه، به یه‌كسانی ئاماده‌ی هه‌موو پرسیارێكم له هه‌ركه‌سێك؛ ده‌وڵه‌مه‌ند بێت یاخود هه‌ژار. ڕازیم به وه‌ڵامی ئه‌و پرسیاره‌ی كردوومه و گوێ ده‌گرمه‌وه له‌وه‌ی ده‌یڵێم، ناتوانم دادپه‌روه‌رانه هه‌ڵگری ئه‌و به‌رپرسیارێتیه بم خه‌ڵكی ئاراسته بكه‌م به‌ره‌و چاكه و خراپه، هه‌رگیز به‌ڵێنی فێربوونی هیچ شتێكم به هیچ كه‌سێك نه‌داوه و نه‌مكردووه، ئه‌گه‌ر هه‌ر كه‌سێك بڵێت شت له منه‌وه فێربووه ئه‌وه ڕاسته‌وخۆ له‌خۆمه‌وه گوێی لێ نه‌بووه و دڵنیابن ئه‌وه ڕاستیتان پێ ناڵێت1” سوكرات به‌رگری و پاكانه له‌خۆی ناكات تا بیه‌وێت ته‌نها و بێ دروستبوونی گه‌ردێك له‌سه‌ری له دادگه بێته ده‌ره‌وه، ناوه‌ستێته‌وه به‌رامبه‌ر ئه‌و حوكمه‌ی به‌سه‌ریدا ده‌ده‌ن، ته‌نانه‌ت له “دیالۆگی كریتۆن” ده‌رفه‌تی هه‌ڵهاتن و ده‌ربازبوونی له زیندانه‌كه بۆ ده‌ڕه‌خسێت و سوكرات ڕه‌د‌دی ده‌كاته‌وه، ده‌ڵێت ” مه‌رگ باشترین پزیشكه”. دروست و نا-دروست، تاوان و بێ-تاوانی بۆ دادوه‌ران ڕۆشن ناكاته‌وه، له‌سه‌ره‌تای ئه‌پۆلۆجی؛ ده‌ستپێكردنی دادگه‌ییه‌كه‌یدا تۆمه‌ته‌كه‌ی میلیتۆس ڕه‌تناكاته‌وه، نه وه‌ك تاوانبار و نه وه‌ك بێ-تاوان خۆی پیشان نادات، زیاتر هه‌وڵی ڕۆشنكردنه‌وه‌ی ئه‌و ناڕاستییه ده‌دات به ڕاستی به دادوه‌ره‌كان گوتراوه، وێنه ئۆرجیناڵ و ڕه‌سه‌نه‌كه‌ی سوكرات و ڕه‌فتار و گوفتاری نییه، وێنه له‌به‌ر گیراوه‌كه‌یه‌تی به شێوێندراوی و دادگه مامه‌ڵه له‌گه‌ڵ زڕه وێنه‌كه‌ی سوكرات ده‌كات و یه‌ك له‌دوایی یه‌ك بۆ هه‌ر دادوه‌رێك وێنه‌كه له‌به‌ری ده‌گیرێته‌وه و دێز و ته‌ڵختر ده‌بێت.\nسوكرات به ته‌نیا یه‌كه‌م قوربانی ئازادی بیروڕا نیه وه‌ك ئه‌وه‌ی له مێژووی فه‌لسه‌فه و ده‌رباره‌ی سوكرات ده‌وترێت، قوربانی ئه‌وی دیكه “میلیتۆس”ه سه‌ربه‌ستانه وێنه‌یه‌كی شیواوی سوكراتی گرته‌وه و كێشاویه‌تی و، بردیه به‌رده‌م دادگه و، قوربانی له‌به‌ر گرتنه‌وه‌ی زڕه‌وێنه‌كه‌یه‌تی. هه‌ر وێنه‌یهك له به‌ری گیرایه‌وه؛ زڕه وێنه‌یه و له ڕه‌سه‌نێتیه‌كه‌ی ده‌ترازێ و داده‌ماڵدرێت. هه‌موو گێڕانه‌وه‌یه‌ك ده‌رباره‌ی هه‌ر شتێك بۆ هه‌ر كه‌سێكی دیكه، گواستنه‌وه‌ی وێنه‌یه‌كه‌تی خسته‌به‌رده‌ستی زڕه‌وێنه‌یه بۆیه یان زۆر تاریك و ناڕۆشن ده‌بێت یان دیوێكی ده‌رده‌كه‌وێت یاخود كه‌مێك نزیكتره له وێنه‌كه، هیچ كات به دروستی وه‌ك خۆی نایه‌ته‌وه وه‌ك چۆن ماسك له‌سه‌ر ڕووخسارێك ده‌گیرێته‌وه و یه‌ك به دوایی یه‌كیش به‌رده‌وام به‌رهه‌مده‌هێنرێته‌وه، ڕووخساره ڕه‌سه‌نه‌كه وون ده‌بێت و نازانرێت كێ بووه، گێرانه‌وه‌یش هه‌مان تایبه‌تمه‌ندێتی هه‌یه، له‌ده‌م بۆ ده‌می دیكه ده‌ڕوات. دروستبوونی زڕه وێنه كرده‌یه‌كه و به‌ر له ئه‌نجامدانی له پێش خۆیدا پرۆسێسێكی دیكه‌ی له پێشه‌وه‌یه، بۆ وێنا؛ شیعر و چیرۆك و ڕۆمان له‌به‌ر گرتنه‌وه‌ی خه‌یاڵی نووسه‌ره‌كه‌یه‌تی. له‌سه‌ر گوتنی ئه‌وانی دیكه، ده‌رباره‌ی ئه‌وانی دیكه‌یش نا ڕۆشن و نه‌دیده‌یه گوێگر-خوێنه‌ر، مامه‌ڵه له‌گه‌ڵ خودی خه‌یاڵه‌كه ناكات ئه‌و نایبینێ ته‌نها له‌ناو تێكسته‌كه‌ی به‌رده‌ستیدا به‌ریده‌كه‌وێت و كه‌مێكیه‌تی گواستراوته‌وه سه‌ر كاغه‌ز و كراوه به وشه ته‌نها مامه‌ڵه له‌گه‌ڵ وێنه‌كه‌یدا ده‌كات، بۆ ده‌رباره‌ی گوتن له‌سه‌ر ئه‌وانی دیكه هه‌مان كاركرده، دادوه‌ره‌كان سوكراتیان نه‌بینیووه ڕه‌فتاری گه‌نجانی ئه‌سینا تێك بدات، مامه‌ڵه له‌گه‌ڵ گێڕانه‌وه‌كه‌ی “میلیتۆس” ده‌كه‌ن، له دۆخێكدا ئه‌گه‌ر ئه‌و گوتنانه خراپ یان باش و پیا هه‌ڵدانیش بن به‌سه‌ر كه‌سێكدا، هه‌ر زڕه‌وێنه‌یه، هه‌ر بۆیه هزرین و بیركردنه‌وه و بیرلێكردنه‌وه به ئاسته‌م ده‌رده‌برێت به‌ر له‌وه له شوێنێكی زه‌یندا قه‌تیس ماوه و ته‌واوی ئه‌وه‌ی ده‌یزانیت ده‌رنابڕدرێت. عه‌بدوڵڵا گۆران گوتویه‌تی ” ئه‌و خه‌یاڵه‌ی پێی مه‌ستم/ بۆم ناخرێته ناو چوارچێوه‌ی هه‌ڵبه‌ستم” له‌به‌ر گرتنه‌وه‌كه وه‌ك ئه‌وه‌ی له خه‌یاڵدان هه‌یه ده‌رناچێ و ته‌واوی چوارچێوه‌كه پڕناكاته‌وه و نایپێكێت.\nڤێرتواڵ؛ له‌به‌ر گرتنه‌وه‌ی ماسك.\nزڕه‌وێنه و له‌به‌ر گرتنه‌وه‌كه‌ی به‌رده‌وام كار ده‌كات؛ له‌سه‌ر ئاستی تاك-تاك ، تاك-كۆلێكتیڤ. به‌ڵام لێكه‌وت و ئاسه‌واره‌كانی زوو كاڵ ده‌بنه‌وه، چونكه ده‌نگ و ڕه‌نگی له‌گه‌ڵ نییه، كاتێك من ده‌رباره‌ی كه‌سیك ده‌دوێم، ئه‌وی دیكه له خه‌یاڵدانی خۆیدا وێنای ده‌كێشێت، كاكردنه‌كه گران ده‌بێ و به ئاسانی له زه‌یندا نامێنێ و ده‌ڕوات، یان ته‌نها جارێك ده‌رباره‌ی كه‌سێك-شتێك بۆ ئه‌و‌ی دیكه ده‌دوێم، گوتنه‌كان و ده‌ربڕینه‌كان ده‌رباره‌ی ئه‌و ده‌نگ و ڕه‌نگی له‌گه‌ڵ نییه و، هێواش هێواش ئه‌گه‌ری كاڵبوونه‌وه‌ی هه‌یه به به‌ركه‌وتن له‌گه‌ڵ خودی ئه‌و كه‌سه‌ی گوتنه‌كه‌ی له باره‌وه گوتراوه، چونكه تۆ جارێكی دیكه له‌گه‌ڵ بوونه بایۆلۆژییه‌كه مامه‌ڵه‌ده‌كه‌یت. به پێچه‌وانه‌وه له سایبه‌رسپه‌یس گوتنه‌كان گوزراره‌كان و ده‌ربڕینه‌كان هه‌میشه ده‌نگ و ڕه‌نگی له‌گه‌ڵدایه و دووباره ده‌بێته‌وه زیاتر له زه‌یندا ده‌چه‌سپێت.\nسایبه‌ر سپه‌یس-فه‌زای ئه‌لیكترۆنیه زنجیره‌یه‌ك چه‌مكن پێشگری سایبه‌ریان بۆ دانراوه به واتای (ئه‌لیكترۆنی/ئینته‌رنێتی) سایبه‌ركولتوور و، سایبه‌ر نیتێكس و، سایبه‌رپه‌نك زنجیره‌یه‌ك چه‌مكی به‌دوا دێت، مه‌به‌ست لێی ڤێرتواڵ-واقعی مه‌جازییه، فه‌زایه‌كی ئه‌لكترۆنییه تێیدا؛ مامه‌ڵه‌كردن، بینین، ده‌نگ و ڕه‌نگ، سڵاو كردنه‌كان… تا دوایی. له‌به‌ری گیراوه‌ته‌وه و هه‌مووان به‌ر زڕه‌وێنه‌كه‌ی  ده‌كه‌وین ڕه‌سه‌نێتی و واقع تێیدا ونه بۆشایی، و مه‌ودای زۆر ده‌خاته نێوان خۆت و ئه‌وانی دیكه مه‌ودایه‌ك له قوڵێتی و ناسینێكی ڕاسته‌قینه‌دا، به‌رجه‌سته‌كراو و به‌ركه‌وتنه ڕاسته‌قینه‌كان ده‌ترازێنێ و دوورت ده‌خاته‌وه، سایبه‌رسپه‌یس به‌ته‌نها سۆشیاڵ نێتۆڕك ناگرێته‌وه، هه‌موو ئه‌و ئامێرانه‌ن ئه‌لكترۆنین له ده‌وروبه‌رماندا كارده‌كات و، كارمان پێده‌كات و، كاری پێده‌كه‌ین. سایبه‌رسپه‌یس؛ له هه‌ناوی ئه‌و لێكه‌وتانه‌وه دێته ده‌ره‌وه ئینته‌رێت و ئه‌لكترۆنیات بۆمان دروستده‌كات، هۆگر و پابه‌ندمان ده‌كات، تواناكان په‌ره‌پێده‌دات. له دوای سه‌ره‌تای دروستبوونی ته‌كنه‌لۆژیا و پێشبینییه‌كان بۆ ئه‌وه‌ی هه‌موو كه‌س ده‌ستی پێی ڕاده‌گات بوارێكی تایبه‌تی به‌ناوی سایبه‌رۆلۆجی_ئینته‌رنێت/ئه‌لیكترۆنناسی بۆ دروست ده‌بێت كه زیاتر جه‌خت له‌سه‌ر لێكه‌وت و گۆڕانه ڕیشه‌ییه‌كان ده‌كاته‌وه كه چۆن ئه‌لكترۆنیات و سوڕانه‌وه و ژیانكردن له‌ناویدا مرۆڤ له ڕه‌گه‌وه ده‌بڕێته‌وه، سایبه‌ر سپه‌یس پێدراوێكه بۆ ئه‌و بۆشاییه‌ی ئینته‌رنێت ده‌یخاته نێوانمان چاڵێكه به‌رده‌وام قوڵتر و لێی هه‌ڵده‌كه‌ندرێت، له‌سه‌ره‌وه هه‌مووان نزیكین و له قوڵایدا دوور و بێ ئاگاین. فه‌زایه‌كه به بۆشاییه‌وه هه‌ڵواسراوه و له‌ناویدا ده‌سوڕێینه‌وه به‌ر ته‌نكی ده‌كه‌وین و ته‌نكترمان ده‌كاته‌وه، لێكه‌وته‌ی ناچیزی هه‌یه، له ڕو‌وكه‌شدا له‌زه‌ت به‌خشه به‌ر هه‌موو كه‌س و هه‌واڵ و شوێنێك ده‌كه‌وین ده‌گه‌یته دوور و دوورترین. ئه‌و پێگه‌یی نه‌تدیووه ده‌چیت و زوویش دێیته‌وه، زوو تێپه‌ڕه و ناچیته‌وه سه‌ری، ڕووداوه‌كان تێیدا دووباره ده‌بنه‌وه. به‌ڵام هێنده ڕوانین و بیركردنه‌وه‌ت ته‌نك ده‌كاته‌وه له زه‌ینتدا نه‌ماوه به‌ر له كاتژمێرێك به‌ر چ (هه‌واڵێك-كه‌سێك -شوێنێك) كه‌وتوویت و نازانیت دووباره‌یه و هه‌میشه بۆت نوێیه، میكانیزمه‌كانی شلن ڕامكراویت تێیدا، نه‌رم و ده‌سته‌مۆ له‌گه‌ڵ هه‌موو بارودۆخێكدا ده‌گونجێی، لێی ڕازیت و لێیشی ناڕازیت، بێزار ده‌بیت و نه‌بوویت، دایده‌خه‌یت و ده‌چیته‌وه ناوی، پانتاییه‌كه ماته‌ره‌كانی ژیانی ئاسایی و به‌رجه‌سته‌كراوی رۆژانه‌ی خۆتی تێدایه، په‌یوه‌ندییه‌كان و هاوڕێكانت بێگانه و نا بێگانه، خه‌ڵكانێكیش كه ڕه‌نگه له ژیانی ڕاسته‌قینه‌دا هه‌رگیز ده‌رفه‌ت نه‌بێ جارێكیش بیبیت، سایبه‌ر سپه‌یس زانراوێكی نه‌زانرا و كه‌شفكراو نیه، بڕێكیش كۆن بووه و كه‌مێك له‌سه‌ر ئاستی تاك هۆشداری دروست ده‌بێت و كاڵ ده‌بێته‌وه. \nسۆسیۆلۆگ و فه‌یله‌سوفی پۆستمۆدێرن “زیگمۆنت باومان” شلێتی بۆ پاش ته‌كنه‌لۆژیا و پاش نوێگه‌رایی به‌كار برد، به مانا باومانییه‌كه‌ی؛ مادده‌ی شل بخرێته ناو هه‌ر چوارچێوه‌یه‌كی جیاوازه‌وه جێگه‌ی ده‌بێته‌وه، شله و خۆی شكڵ ده‌گرێت. له‌ناو سێگۆشه سێگۆشه و له چوار گۆشه و له‌ناو بازنه‌دا بازنه‌یه له‌گه‌ڵ هه‌موو قاڵبێكدا یه‌كدێته‌وه، لێكه‌و‌ته‌كانی سایبه‌ر سپه‌یس شلكردن و شیته‌ڵكردنه، هه‌ڵتده‌ولشێ و كاتێك تێیدایت شل بوویت، سیسته‌مێكی هه‌یه به شلێتی نه‌بێ وه‌رتناگرێ و سیسته‌مه‌كه خه‌له‌لی تێده‌كه‌وێت و فڕێتده‌داته ده‌ره‌وه، له‌گه‌ڵ ڕووداوه ڕووكه‌شگه‌را و خێراكاندا ده‌رۆیت، نووسین و قسه‌ت ده‌رباره‌ی هه‌مووی هه‌یه، هه‌مووی نزیك له‌یه‌كه و خۆت نمایش ده‌كه‌یت بۆ ئه‌وی دیكه، هه‌موو ئه‌و ڕووخسار و ناوانه‌ی دێته ناوی وێنه ئۆرجیناڵه‌كه‌ی نییه خودی واقعه به‌رجه‌سته‌كراوه‌كه‌ی ژیانه و ڤێرتواڵ بووه‌ته‌وه، پێدراوه‌كانی ئه‌و بازنه‌ی كایه و چه‌مك و بواره جیاوازه‌كانی تێدایه بنه‌ڕه‌ته‌كه‌ی له‌به‌ر گیراوه‌یه، بۆیه ڕووداوێك-گفتێك-ڕه‌فتارێك تێیدا له‌به‌ر گرتنه‌وه‌ی وێنه ئۆرجیناڵه‌كه‌یه و به دوای یه‌كدا له‌به‌ری ده‌گیرێته‌وه و له‌و پرۆسه‌یه‌دا ماسك له‌به‌ر ماسكی دیكه ده‌گیرێته‌وه، ئۆرجیناڵه‌كه‌یشی روون نیه و نادیاره له‌گه‌ڵیدا به كۆلێكتیڤی ده‌كه‌ونه ژێر هه‌ژموونیه‌وه ژیانكردێكه له‌سه‌ر هێڵێ له‌به‌ر گرتنه‌وه‌ی به‌رده‌وامی وێنه‌كان، به‌رده‌وامی هه‌یه. ئۆرجیناڵ و ڕه‌سه‌نێتی تێدا نیه یان وێنه‌یه یان گیڕانه‌وه، عه‌وام له‌گه‌ڵ خۆیدا په‌لكێش ده‌كات هه‌موو چركه‌ساتێك یاری به ئیمۆشن-هه‌سته‌كان ده‌كات ڕێگه‌ی بیركردنه‌وه وون ده‌كات و ئه‌وه‌ی بگوترێ لات دروسته به نا-دروست و دروسته‌وه.  \nسایبه‌رسپه‌یس؛ ئه‌لیناسیۆنی كۆلێكتیڤ.\nئه‌لیناسیۆن؛ نامۆیی به خود و ئه‌وانی دیكه، بێگانه بوون له سوبێكتێكه‌وه دێت به‌رده‌وام خۆی به‌رهه‌مهێنه‌ری خۆی بێت، وا ده‌كه‌وێته‌وه به خۆی نامۆ ده‌بێت و تێیدا ئازادییه‌كانی له ڕیشه‌وه هه‌ڵده‌كێشێ و مامه‌ڵه‌ی له‌گه‌ڵدا بۆ ناكرێت و كۆته‌كه‌ی بۆ ناشكێت، بنه‌ڕه‌ت ئۆرجیناڵه‌كه‌ی لێ وون بووه كه خۆی به‌رهه‌می هێناوه ناتوانێ بگه‌ڕێته‌وه و هه‌ڵیوه‌شێنێ، هه‌ژموونی زیاتری به‌سه‌ر خود ده‌بێت و دژبه‌رانه له‌به‌رده‌م ئه‌و جیهانه‌شدا ده‌وه‌ستێته‌وه. ئه‌لیناسیۆن لای هیگڵ” ئه‌و مرۆڤه‌یه خۆ به خۆ بووه به نه‌یار و بێگانه، كاتێك ئه‌و نه‌یتوانی خۆی ببینێت له‌و جیهانه كۆمه‌ڵایه‌تییه‌ی تێیدا ده‌ژی”. هیگڵ له چركه‌ساتێكی جووڵه‌ی ڕۆحدا ئه‌لیناسیۆنی دیاریكردووه كاتێك “ڕۆح بریتییه له پرۆسه‌یه‌ك كه ببێته شتێكی دیكه بۆ خودی خۆی و ئه‌و شته‌ی دیكه نه‌یبێت” بێگانه بوون و نامۆیی دروستده‌بێت وه‌ك ئه‌وه‌ی مرۆڤ له ده‌ره‌وه‌ی ئه‌و شته بێت كه دروستی كردووه، لای “ماركس” ئه‌لیناسیۆن خود نامۆیی له ئیشكردندایه له پرۆسه‌ی كاركردندا بۆ به‌رهه‌مهێنانی كاڵا-شمه‌كێكی دیاریكراو كه ده‌چێته دۆخی ده‌ره‌وه‌ی خودی خۆی، كرێكار هێزی كار چالاكی و ژیانی خودی خۆی تێكه‌ڵ به شمه‌كه‌كه ده‌كات هه‌مان كات وه‌ك كاردانه‌وه‌ی شاره‌زا فێری بارودۆخ و سروشتی كاڵا و شوێنی كار ده‌بێت ئه‌وكاته په‌یوه‌ندییه‌كه ده‌چێته ئه‌لیناسیۆن-ه‌وه دیسانه‌وه كاڵا-شمه‌ك هۆكاری به‌رهه‌مهێنانی كه‌سێكی دیكه‌یه، كه ئه‌ویش هی یه‌كێكی دیكه و كه‌سێكی دیكه خاوه‌ندارێتی ده‌كات، ده‌بێته كاڵایه‌كی ئازاد بۆ ده‌سه‌ڵاتێكی سه‌ربه‌خۆ كه خودی كرێكاریش ده‌بێته هه‌مان كاڵا بۆ خاوه‌ن كاره‌كه، فه‌زای ئه‌لیكترۆنی له فراوانتر له سۆشیاڵ میدیا له به‌رهه‌مهێنانه‌وه‌ی ڕۆبۆت و زیره‌كی ده‌ستكردا مرۆڤ به خۆی نامۆ ده‌كات هایدیگه‌ر له “دازاین” ده‌گاته ئه‌و بۆچوونه حه‌تمیه‌یی بوون له كات و مێژوودا به‌رجه‌سته‌كراوه و له ده‌ره‌وه‌ی مێژوو كات نییه، ئه‌مه وایكردووه به‌ر له هه‌موو شت مرۆڤ به ئاگا بێت له مردنی خۆی، ده‌زانێت كۆتاییه‌كی هه‌یه بۆیه ئه‌و ژیانه هه‌ڵده‌بژێرێت خۆی ده‌یه‌وێت و ڕۆبچێته ناو ڕه‌سه‌نێتی خۆیه‌وه ئه‌زموون و به‌یانی بكات، به‌ڵام ته‌كنه‌لۆجیای به مه‌ترسی داناوه له‌سه‌ر ڕه‌سه‌نێتی بوونی مرۆڤ، چونكه ڤێرتواڵ ده‌بێته‌وه و بوونه ئۆرجیناڵ و بنه‌ڕه‌تییه‌كه‌ی دیار نامێنێ هه‌مووان ئه‌وانی دیكه‌ن و ئه‌وی دیكه یه‌كێكی دیكه و له ئاره‌زوو قسه كردن و نووسین و خۆ نمایشكردنی له فه‌زای ئه‌لیكترۆنیدا، نیگه‌رانیه‌كانی “هایدیگه‌ر” به ڕاست ده‌گه‌ڕێت كه پێی وایه مرۆڤ بێ هاوتا و تاقانه‌یه و ئه‌م تاقانه‌ێتیه نا‌مێنێ و نه به شوێنیشدیدا ده‌ڕۆن.\nسه‌رچاوه و په‌راوێز؛\nسایبه‌رسپه‌یس؛ ڕۆماننوسی ئه‌مریكی-كه‌نه‌دی ویلیه‌م جیبسۆن له چیرۆكێكی زانستی-خه‌یاڵی به‌كاریهێناوه و وه‌ك كۆنسێپتێك جێگیركراوه\nPlato-complete works-edited by,Jhon m.cooper\n  Alan Lacey – A Dictionary Of Philosophy-Routledge (1996)


هه‌ده‌په و په‌كه‌كه چی ده‌ڵێن له باره‌ی ده‌وڵه‌تی كوردییه‌وه؟\n17 کانونی دووەم 2016\nدیدی په‌كه‌كه بۆ دروستبوونی ده‌وڵه‌تی كوردی روون و ئاشكرایه، كه به هیچ شێوه‌یه‌ك ئامانجیان دروستكردنی ده‌وڵه‌تی كوردستان نییه، به‌ڵكو هه‌موو خه‌باتی په‌كه‌كه و هه‌ده‌په و یه‌په‌گه بۆ درستبوونی كانتۆنه، ئه‌مه‌شیان له رێگه‌ی میدیاكان و كۆبوونه‌وه‌كانیاندا ئاشكرا كردوه.\nكاتێك كه‌سایه‌تی سیاسی به‌ناوبانگی په‌كه‌كه (خه‌تیب دیجله) له زیندان هاته ده‌ره‌وه، به ئاشكرا گوتی ده‌وڵه‌تی كوردی به لای ئێمه‌وه بۆ زبڵخانه. ئه‌و ئاماژه‌ی به بۆچوونی ئۆجه‌لانیش كرد، كه به ئاشكرا له كتێبه تازه‌كه‌یدا زیاتر تیشكی كردوه‌ته سه‌ر كانتۆن و، به هه‌موو شێوه‌یه‌ك دژی دروستبوونی ده‌وڵه‌تی كوردییه.\nهاوسه‌رۆكی هه‌ده‌په (سه‌لاحه‌دین ده‌میرتاش) له هه‌ڵبژاردنی 7ی حوزه‌یراندا به ئاشكرا گوتی ئێمه به هیچ شێوه‌یه‌ك ده‌وڵه‌تی كوردیمان ناوێت له‌ناو توركیادا، یاخود هه‌وڵ بۆ ده‌وڵه‌تی كوردی ناده‌ین. بۆ ئه‌وه‌ی رایگشتی توركیایش بڕوای پێبكه‌ن، به ده‌نگی به‌رز گوتی هه‌ده‌په پارتێكی توركیاییه نه‌ك كوردی. ئه‌و گوتی وا سه‌یری ئێمه مه‌كه‌ن كه پارتێكی كوردین، ئێمه پارتێكی توركیایین و رێز له یه‌كپارچه‌یی توركیا ده‌گرین، وا بزانم په‌یامه‌كه‌ی روونه.\nرۆژنامه‌نووس (محه‌ممه‌د ئاكسه‌كال) ده‌ڵێت خه‌تیب دیجله گوته‌یه‌كی هه‌یه ده‌ڵێت: "كورد ئه‌گه‌ر تێر بێت، یان مرۆڤێك ده‌كوژێت، یان ژنی دووه‌م ده‌هێنێت" من بۆ خۆم ئه‌م گوته‌یه‌ی دیجله‌م گوێ لێ نه‌بوه، به‌ڵام ئاكسه‌كاڵ ده‌ڵێت ده‌توانن له یوتوب بیبینن و ئه‌گه‌ر پێویست بكات من بۆ كه‌ناڵه‌كانی ده‌نێرم.\nئاكسه‌كال ئه‌و گوته‌یه‌ی دیجله‌ی به‌و مه‌به‌سته هێنایه‌وه، كه له ناوچه‌كه تاكه كه‌سێك كه هه‌وڵ بۆ دروستبوونی ده‌وڵه‌تی كوردستان بدات (مه‌سعوود بارزانی)ـیه، بۆیه دیجله وه‌كو توانجێك ئه‌و گوته‌یه‌ی بۆ بارزانی به‌كارهێناوه به‌كارهێناوه.\nئێستا ئه‌گه‌ر له هه‌ده‌په بپرسیت ئامانجی په‌كه‌كه چییه له هه‌ڵگه‌ندنی خه‌نده‌ق؟ به هیچ شێوه‌یه‌ك وه‌ڵامێكی روونت ناداته‌وه، چونكه ئه‌و ده‌زانن كه په‌كه‌كه مه‌به‌ستی له دروستكرنی خه‌نده‌ق كانتۆنه نه‌ك ده‌وڵه‌تی كوردی.\nئێستا زیاتر له 5 هه‌زار هه‌رزه‌كار كه ته‌مه‌نیان له خوار 18 ساڵییه‌وه‌یه، له لایه‌ن په‌كه‌كه‌وه هه‌ڵخه‌ڵه‌تێنراون به‌وه‌ی هه‌موو خه‌باتێكی په‌كه‌كه بۆ دروستبوونی ده‌وڵه‌تی كوردییه. هه‌روه‌كو ده‌زانین ئێستا ئه‌و شه‌ڕه‌ی په‌كه‌كه له باكوور به‌رامبه‌ر به ده‌وڵه‌تی توركیا ده‌یكات، ئه‌و توێژه‌ن واته ئه‌و هه‌رزه‌كارانه كه ژماره‌یان رۆژ به رۆژ له زیادبوونه.\nئاكسه‌كال ده‌ڵێت له سه‌رچاوه‌ی باوه‌ڕپێكراوه‌وه زانیومه، كه په‌كه‌كه ئه‌و هه‌رزه‌كارانه‌ی گوتوه، ده‌وڵه‌تی توركیا ده‌یه‌وێت باكوور وێران بكات و، كورد له‌ناو ببات، بۆیه ئێستا كوردستان پێویستی به ئێوه‌یه بۆ ئه‌وه‌ی كورد له ده‌ستی توركیا رزگار بكه‌ین و پاشان ده‌وڵه‌تی كوردی رابگه‌یه‌نین. ئه‌و هه‌رزه‌كارانه‌یش هه‌موو خه‌باتێكیان بۆ ده‌وڵه‌تی كوردییه، به‌ڵام له راستیدا ئامانجی په‌كه‌كه به هیچ شێوه‌یه‌ك ده‌وڵه‌تی كوردی نییه، به‌ڵكو هه‌روه‌كو چۆن له رۆژئاوا له رێگه‌ی كانتۆنه‌وه ده‌سه‌ڵاتیان په‌یدا كردوه، له باكووریش به هه‌مان شێوه هه‌وڵی كانتۆن ده‌ده‌ن، له راستیدا كانتۆنیان دروست كردوه، وه‌لێ ده‌وڵه‌تی توركیا رێگرییه‌كی سه‌ختیان لێ ده‌كات.\nسه‌رۆكی هۆدا پار (زه‌كه‌ریا یاپئۆغلو) له دیمانه‌یه‌كی له‌گه‌ڵ سی ئێن ئێنی توركیدا، ئاماژه‌ی دا كه ئه‌وه‌ی له ناوچه‌كه‌دا هه‌وڵی دروستبوونی ده‌وڵه‌تی كوردی ده‌دات و، به ئاشكرایش هه‌وڵی بۆ ده‌دات (مه‌سعوود بارزانی)ـیه، په‌كه‌كه ده‌مێكه ده‌ستی له‌و ده‌وڵه‌ته هه‌ڵگرتوه.\nكه‌واته ئه‌وانه‌ی له باكوور و باشوور كه‌وتونه‌ته دوای په‌كه‌كه به‌و ئامانجه‌ی ده‌وڵه‌تی كوردستانیان بۆ دروست ده‌كات، هه‌ڵه تێگه‌یشتوون چونكه په‌كه‌كه به كردار سه‌لماندویه‌تی ده‌وڵه‌تی كوردستانی ناوێت. بۆیه ده‌كرێت بڵێت ئه‌وانه‌ی تامه‌زرۆی ده‌وڵه‌تی كوردین، پێویسته بكه‌ونه دوای سه‌رۆكی هه‌رێمی كوردستان ( مه‌سعوود بارزانی)، چونكه ئه‌و به ده‌نگی به‌رز داوای ده‌وڵه‌تی كوردی ده‌كات.


له‌سه‌ر سكاڵای په‌رله‌مانتارێكی یه‌كێتیراكان جبوری: 14 فه‌رمانبه‌ی دیوانی پارێزگامان راده‌ستی دادگا كرد\nله‌سه‌ر سكاڵای په‌رله‌مانتارێكی یه‌كێتی\nراكان جبوری: 14 فه‌رمانبه‌ی دیوانی پارێزگامان راده‌ستی دادگا كرد\nراكان سه‌عید جبوری، پارێزگاری كه‌ركوك به‌وه‌كاله‌ت فۆتۆ: راگه‌یاندنی پارێزگار\nكه‌ركوك ناو – كه‌ركوك\nراكان سه‌عید جبوری، پارێزگاری كه‌ركوك به‌وه‌كاله‌ت راده‌ستكردنی 14 فه‌رمانبه‌ری دیوانی پارێزگای به دادگا پشتڕاستكرده‌وه، دوای ده‌ستگیركردنیان له‌لایه‌ن ده‌سته‌ی نه‌زاهه‌وه، ئه‌وه‌ش له‌سه‌ر سكاڵای په‌رله‌مانتارێكی عیراق و به تۆمه‌تی به هه‌ده‌ردانی سامانی گشتی.\nیه‌كشه‌ممه 27ی تشرینی یه‌كه‌م، (كه‌ركوك ناو) وه‌ك یه‌كه‌م میدیا له زاری سه‌رچاوه‌یه‌كه‌وه هه‌واڵی ده‌ستگیركردنی 14 فه‌رمانبه‌ری له دیوانی پارێزگای كه‌ركوك بڵاوكرده‌وه، له نێویاندا كوڕ و برایه‌كی راكان سه‌عید جبوری.\nله به‌یاننامه‌یه‌كدا دوای بڵاوبونه‌وه‌ی هه‌واڵه‌كه‌ی (كه‌ركوك ناو)، راكان جبوری ده‌ڵێت "ئه‌مڕۆ فه‌رمانبه‌ره‌كانی دیوانی پارێزگامان راده‌ستی دادگای عیراقی كرد به‌پێی سكاڵایه‌ك كه دیلان غه‌فور، ئه‌ندامی په‌رله‌مانی عیراق له پشكی كه‌ركوك پێشكه‌شیكردووه".\nبه‌وته‌ی پارێزگاری كه‌ركوك به‌وه‌كاله‌ت "سكاڵاكه په‌یوه‌سته به خه‌رجی خوارده‌مه‌نی و پێشوازی له هێزه ئه‌منییه‌كان و فه‌رمانده‌كانیان له‌گه‌ڵ میوانانی پارێزگا له لێپرسراوان و دیبلۆماسیی و راوێژكارانی هاوپه‌یمانی نێوده‌وڵه‌تی له دوای ئۆپه‌راسیۆنی سه‌پاندنی یاسا".\nسكاڵاكه په‌یوه‌سته به خه‌رجی خوارده‌مه‌نی و پێشوازی له دیوانی پارێزگای كه‌ركوك\nراكان جبوری، له 16ی ئۆكتۆبه‌ری 2017وه بۆته پارێزگار به وه‌كاله‌ت، ئه‌وه‌ش دوای گه‌ڕانه‌وه‌ی هێزه‌كانی حكومه‌تی ناوه‌ندی بۆ كه‌ركوك و ناوچه‌كانی تری جێناكۆك له‌ژێر ناوی "سه‌پاندنی یاسا"، كاتێك په‌یوه‌ندییه‌كانی هه‌ولێر و به‌غدا به‌هۆی ریفراندۆمه‌وه گه‌یشته ئه‌وپه‌ڕی ئاڵۆزی.\nبەپێی چەند وەسڵێك كە لە حوزه‌یرانی ئه‌مساڵدا تۆڕە كۆمەڵایەتییەكان بڵاوكرایه‌وه و چەند كۆپییەكی لای (كەركوك ناو)ە، ژەمە خواردن بە بڕی جیاواز جیاواز لە دوو ملیۆنەوە بۆ پێنج ملیۆن، بۆ میوانخانەی پارێزگار خەرجكراوە، بەڵام (كەركوك ناو) نەیتوانی راستی ئەو بەڵگەنامانە بسەلمێنێت و هەروەها رون نییە ئایا لە ماوەی چەند-دا خەرجكراوە و ئەو خواردنە بۆ كێ و چۆن بووە.\nپارێزگاری كه‌ركوك به وه‌كاله‌ت، پێشتر و زیاد له جارێك خودی خۆیشی له‌سه‌ر سكاڵای په‌رله‌مانتار دیلان غه‌فور چۆته به‌رده‌م دادگا.\nراكان جبوری له به‌یاننامه‌كه‌یدا ده‌ڵێت "سكاڵای ئه‌و په‌رله‌مانتاره له‌رێی نوسینگه‌ی لێكۆڵینه‌وه‌كانی نه‌زاهه‌وه به‌رزكراوه‌ته‌وه به‌ڵام له بیری كردوه باوكی خۆی كه لای خه‌ڵكی كه‌ركوك ناسراوه (مامۆستا غه‌فور) هێشتا هه‌ڵاتووه له كه‌ركوك و سه‌رباری فه‌رمانی ده‌ستگیركردنی ئه‌و په‌رله‌مانتاره ده‌ستپێشخه‌ری نه‌كردوه راده‌ستی دادگای بكات".\nدیلان غه‌فور، په‌رله‌مانتاری فراكسیۆنی یه‌كێتیی نیشتمانیی كوردستان و كچی غه‌فور ساڵح، جێگری لێپرسراوی مه‌ڵبه‌ندی كه‌ركوكی یه‌كێتییه كه له‌مساڵدا له‌سه‌ر سكاڵایه‌كی بەڕێوەبەرایەتی هەواڵگریی و بەرەنگاربونەوەی تیرۆری كەركوك فه‌رمانی ده‌ستگیركردنی بۆ ده‌رچوو.\nكوڕ و برایەكی راكان سەعید-ی تێدایە\nبە تۆمەتی "گەندەڵی" 14 كەس لە دیوانی پارێزگای كەركوك دەستگیركران\nبە یاسای تیرۆر\nفەرمانی دەستگیركردن بۆ لێپرسراوێكی یەكێتی لە كەركوك دەردەچێت\nیەكێتی دۆسیەكەی جوڵاندووە\nزانیاری زیاتر دەربارەی دۆسیەكەی راكان سەعید، پارێزگاری كەركوك بەوەكالەت\nدوو نامەی كاكەییەكان رادەستی پاپای ڤاتیكان كرا\n"ئامۆژگاری سیاسییەكان بكە بۆ جێبەجێكردنی ماددەی 140ی دەستور"\n"ئاشتی له شه‌ڕ به‌هێزتره"\nپاپا داوای گه‌ڕانه‌وه‌ی كریستیانه‌كانی نه‌ینه‌وا ده‌كات\nرێککەوتنێکی نێوان فەرمانگەی کەرکوک و سلێمانی\nكڵێسا گه‌وره‌كه‌ی قه‌ره‌قوش\nخه‌ڵك بنیاتی نا، داعش سوتاندنی و پاپا نوێژی ئاشتی تێدا ده‌كات\nشارى ئور كوێیه؟ بۆچی پاپا سه‌ردانی ده‌كات؟\nپاپا له به‌غداد: به‌سه توندوتیژی، توندڕه‌ویی، حزبایه‌تی و نالێبورده‌یی


Home›وەرزش›ناوخۆیی›وێنه: له خولی پله یه‌كی عێراق یانه‌ی نه‌ورۆز له‌سه‌ركه‌وتنه‌كانی به‌رده‌وامه و وه‌ستانی نیه\nیارییه‌كانی خولی پله‌یه‌كی یانه‌كانی عێراق به‌رده‌وامی هه‌یه و یانه‌ی نه‌ورۆز له‌یاریگای خۆی سه‌ركه‌وتنێكی دیكه به چوار گۆڵی بێ به‌رامبه‌ر تۆمار ده‌كات.\nله‌یاریگای خۆی یانه‌ی نه‌ورۆز میوانداری یانه‌ی سلێمانی كردوو سه‌ركه‌وتنێكی دیكه‌ی نوسییه‌وه و خاڵه‌كانیشی بۆ حه‌وت خاڵ به‌رز كرده‌وه.\nگێمی یه‌كه‌م سه‌ره‌ڕای ئه‌وه‌ی هه‌ردوو یانه‌ی ئاستێكی تاراده‌یه‌ك به‌هێزیان پیشانداو چه‌ندین هێرشیان كرده سه‌ر گۆڵی یه‌كتری، به‌ڵام یانه‌ی خاوه‌ن یاریگا له‌گۆڕینی ئه‌نجامه‌كه سه‌ركه‌وتوو بوو كاتێك له‌خوله‌كی 34 و 45+1 دانا مسته‌فا و یه‌حیا جه‌بار دوو گۆڵیان تۆمار كرد.\nگێمی دووه‌م یانه‌ی میوان به‌ئامانجی یه‌كسان كردنه‌وه‌ی ئه‌نجامه‌كه و خاوه‌ن یاریگاش بۆ گۆڵی زیاتر هاتنه‌وه ناو یاریگا، به‌هه‌مان شێوه ئه‌م گێمه‌ش یانه‌ی نه‌ورۆز سه‌ركه‌وتوو بوو له گۆڕینی ئه‌نجامه‌كه كاتێك دوو گۆڵیتری له خوله‌كه‌كانی 76و 82دا له‌ڕێگه‌ی رێكان رزگار و ئاراس مسته‌فاوه تۆمار كرد.\nدوای دوو خوله‌ك كاتی زیادكراو ناوبژیوان فیكه‌ی كۆتایی یاریه‌كه‌ی لێدا‌و به‌چوار گۆڵی بێ به‌رامبه‌ر ئه‌نجامه‌كه‌ش به‌سوودی یانه‌ی نه‌ورۆ كۆتایی هات.\nكامه‌ران عه‌لی یاریده‌ده‌ری راهێنه‌ری نه‌ورۆز ئه‌وه‌ی خسته‌ڕوو:” له راستیدا تائێستا یارییه‌كان له‌به‌رژه‌وه‌ندی ئێمه بووه، به‌ڵام هه‌ندێکجار ناتوانین له سه‌ره‌تای یاریه‌كه‌وه بچینه كه‌شی یاریه‌كانه‌وه، به‌ڵام سوپاس بۆ خوا ئه‌وه‌ی ئێمه ویستومانه به‌باشی هاتووه، بۆیه به‌رنامه‌ی تۆكمه‌ترمان هه‌یه به تایبه‌تی بۆ یارییه‌كانی جامی عێراق، چونكه ئێستا ئامانجی زیاترمان بۆ په‌یدا بووه، له‌به‌رئه‌وه‌ی له‌گه‌ڵ یه‌كێك له یانه به‌هێزه‌كانی عێراق یاریمان هه‌یه، بۆیه جارێكی تر دووباره‌ی ده‌كه‌مه‌وه ئامانجی سه‌ره‌كی ئێمه سه‌ركه‌وتنمانه بۆ خولی نایابی عێراق”.\nله‌لای خۆیه‌وه فه‌رهاد مه‌جید یاریده‌ده‌ری راهێنه‌ری سلێمانی ئاماژه به‌وه ده‌دات:” پێكهاته‌ی ئه‌مساڵی ئێمه زۆربه‌یان گه‌نجن و له ئاستی لاوانه‌وه بانگهێشتمان كردوون كه ئامانجی زیاترمان بۆ ساڵی داهاتووه كه تیپه‌كه زیاتر به‌هێزبێت و ئاماده‌بن بۆ كێبڕكێكان، ئێمه به‌رنامه‌مان هه‌یه له‌سه‌ر ئه‌م كۆمه‌ڵه یاریزانه تاساڵی داهاتوو ئاستیان زیاتر به‌ره‌و پێش بچێت و له‌گه‌ڵ هێنانی یاریزانی به‌ئه‌زموونتر تیپێكی به‌هێزتر دروست ده‌كه‌ین”.\nله‌یاریه‌كی تری ئه‌مڕۆدا یانه‌ی پێشمه‌رگه‌ی سلێمانی له یاریگای خۆی میوانداری سیروانی نوێی كرد.\nیاریه‌كه ئاستێكی به‌هێزی به‌خۆیه‌وه بینی به‌تایبه‌ت یانه‌ی خاوه‌ن یاریگا‌و زۆرترین هێرشی ئه‌نجامدا، به‌ڵام ئه‌نجامه‌كه پێچه‌وانه بوو كاتێك یانه‌ی میوان به تاكه گۆڵێك كه عه‌بدولعه‌زیز له خوله‌كی 33دا تۆماریكرد، به‌سوودی یانەی سیروانی نوێ كۆتای هات و سه‌ركه‌وتنێكی دیكه‌ی تۆمار كرد.\nدوای ته‌واوبوونی یاریه‌كانی ئه‌م هه‌فته‌یه ریزبه‌ندی یانه‌كان به‌مشێوه‌یه‌یه.\nسیروانی نوێ 7خاڵ\nپێشمه‌رگه‌ی سلێمانی 4خاڵ


دوو تۆمەتبار بە تۆماری ساختە زەویا فرۆشتووه\nپۆلیسی سلێمانی له ڕاگه‌یه‌نراوێکدا بڵاویکرده‌وه شەوی 18-11-2018 ، هێزەکانی بنکەی پۆلیسی هەواری شار بەهەماهەنگی بەشی پۆلیسی نەهێشتنی تاوان ، دوو تۆمەتباریان دەستگیرکرد کە هەستابوون بە ساختەکردنی تۆماری زەوی و زار و فرۆشتنەوەی زەویەکە بە هاوڵاتیان .\nله ڕاگه‌یه‌نراوه‌که‌ی پۆلیسی سلێمانی هاتووه دوای ئەوەی هێزەکانی بنکەی پۆلیسی هەواری شار زانیارییان دەستکەوت لەسە دوو تۆمەتبار کە هەستاون بە ساختەکردنی تۆماری زەوی و زار و فرۆشتنەوەی زەویەکە بە هاوڵاتیان لەسنوری گەڕەکی هەواری شار لەشاری سلێمانی ، دەستبەجێ هێزەکانی پۆلیس لیژنەیەکیان پێکهێناو دوای وەرگرتنی بڕیاری دادوەر توانرا ئەمشەو هەردوو تۆمەتبار دەستگیربکرێن .\nپۆلیس ئه‌وه‌شی خستۆته‌ڕوو لە ئێستادا هەریەک لە تۆمەتباران (ع ، ر ، ح دانیشتوی شاری کەرکوک و ک ، ع ، ش دانیشتوی شاری هەولێر ) بە فەرمانی بەڕێز دادوەرو بە پێی ماددەی 456 لەیاسای سزادانی عیراقی ڕاگیراون و ڕەنگە فەرمانی دەستگیرکردن بۆ کەسانی دیکەش دەربچێت کە دەستیان هەیە لەم تاوانەدا


دفتەری سیاسیی حیزبی دێموکراتی کوردستانی لە پێوەندیی لەگەڵ ستراتیژی نوێی ئامریکا بەیاننامەیەکی بڵاو کردەوە\nدووشەممە, 16. 10. 2017\tPDKI\nدفتەری سیاسیی حیزبی دێموکراتی کوردستانی لە پێوەندیی لەگەڵ ستراتیژی نوێی ئامریکا بەیاننامەیەکی بڵاو کردەوە و لەو راستایەدا داوای له کۆمەڵانی خەڵکی کورد لە خۆرهەڵاتی کوردستان کرد ریزەکانی خۆیان یەکگرتووتر بکەن بۆ بەربەرەکانی لەگەڵ دڕندەترین دوژمنیان کە کۆماری ئیسلامیی ئێرانە و بەم شێوەیە یارمەتیدەری جیددیتر بن لە ڕاسانی ڕۆژهەڵات و خێرایی زیاتر ببەخشن بە داکشانی کۆماری ئیسلامی.


کوردیپێدیا - أم شعيفة\n🏰 أم شعيفة | پۆل: شوێنەکان | زمانی بابەت: 🇸🇦 عربي\nهي قرية تنتمي إداريًا إلى ناحية تل تمرتل تمر.في محافظة الحسكةالحسكة، من غرب كردستان. \n#تل تمر | #الحسكة |\n 📡 ماڵپەڕ | 🇸🇦 عربي | موقع الحسكة\n🖇 بابەتە پەیوەستکراوەکان: 85\n1. 👁 أبو الفرج\n2. 👁 أبو تينة\n3. 👁 أبو كبرة\n4. 👁 أخشي نزلة\n5. 👁 أرقبة\n6. 👁 أم الكيف\n7. 👁 أم المسامير عرب\n8. 👁 أم المسامير كرد\n9. 👁 أم غركان\n10. 👁 البيضة\n11. 👁 الجفر\n12. 👁 الحسينية شرقي\n13. 👁 الحنة الشرقية\n14. 👁 الحويش\n15. 👁 الخريطة\n16. 👁 الخزنة\n17. 👁 الداودية (تل تمر)\n18. 👁 الدردارة\n19. 👁 الريحانية\n20. 👁 السبعة وأربعين\n21. 👁 السلماسة\n22. 👁 السيحة\n23. 👁 السيحة الشمالية\n24. 👁 السيحة الوسطى\n25. 👁 الطويلة\n26. 👁 العلوة الشرقية\n27. 👁 الغرة\n28. 👁 الفكة (تل تمر)\n29. 👁 القاسمية\n30. 👁 المبطوح\n31. 👁 المتوسطة\n32. 👁 المعظمة\n33. 👁 المقبرة\n34. 👁 النايفة\n35. 👁 الهامانية (خربة التمر)\n36. 👁 الهدى\n37. 👁 تل الجميلية\n38. 👁 تل المغر\n39. 👁 تل باز\n40. 👁 تل بالوعة\n41. 👁 تل بريج\n42. 👁 تل تمر\n43. 👁 تل تمر (قرية)\n44. 👁 تل جدايا\n45. 👁 تل جمعة (هلمون)\n46. 👁 تل حفيان\n47. 👁 تل حمام شرقي\n48. 👁 تل حمام غربي\n49. 👁 تل دمشيج\n50. 👁 تل رحيل\n51. 👁 تل رمان\n52. 👁 تل سكرة\n53. 👁 تل شامية\n54. 👁 تل شمران\n55. 👁 تل طال\n56. 👁 تل طلعة\n57. 👁 تل طويل\n58. 👁 تل عربوش\n59. 👁 تل فويضات\n60. 👁 تل فويضات شامية\n61. 👁 تل كوران\n62. 👁 تل كيفجي\n63. 👁 تل مخاضة\n64. 👁 تل مساس\n65. 👁 تل مغاص\n66. 👁 تل نجمة\n67. 👁 تل نصرى\n68. 👁 تل هرمز\n69. 👁 حويزية\n70. 👁 خربة شعيب (تل تمر)\n71. 👁 خويتلة\n72. 👁 رشيدية شرقي\n73. 👁 سكر الأحيمر\n74. 👁 شموكة\n75. 👁 عدله\n76. 👁 عين التينة\n77. 👁 غبشة\n78. 👁 قبر شامية\n79. 👁 قبر صغير\n80. 👁 كشكش جبور\n81. 👁 كون عطار\n82. 👁 مجيبرة زركان\n83. 👁 مدينة قبلية\n84. 👁 وادي الأحمر\n85. 👁 وادي النجمة\n➕ ئەم بابەتە لەلایەن: (جوان عومەر ئەحمەد)ەوە لە: Oct 1 2020 1:52PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Oct 1 2020 9:49PM پێداچوونەوەی بۆکراوە و ئازادکراوە\n👁 ئەم بابەتە 50 جار بینراوە


ANF | ده‌نگبێژ مه‌جیدێ سلێمان كۆچی دوایی كرد\nپێنجشه‌ممه, 30 Aug 2018, 19:25\nشاعیر و ده‌نگبێژی كورد، كارمه‌ندی ڕادیۆی ئه‌ریڤان مه‌جیدێ سلێمان له ته‌مه‌نی ٨١ ساڵیدا كۆچیی دوایی كرد.\nمه‌جیدێ سلێمان له ساڵی ١٩٣٧ له گوندی سه‌مه‌نكاش-ی ئه‌رمه‌نستان له‌دایكبووه. باوكی مه‌جیدێ سلێمان كه محه‌مه‌دی سلۆی مهۆ زاكاڤكاز بوو، كه‌سێكی هه‌ژار بووه و دوای ته‌واوكردنی خوێندنی مامۆستایه‌تی له گوندی داڤیتاشێن ده‌بێته موختار و له‌گه‌ڵ خانه‌واده‌كه‌ی ده‌چێته گونده‌كه و نیشته‌جێ ده‌بێت.\nبه وه‌ڵاتپارێز ده‌ناسرا\nمه‌جیدێ سلێمان ساڵی ١٩٦٤ له په‌یمانگه‌ی كشتوكاڵی ئه‌ریڤان به‌شی ڤێرتێرنه‌ری ته‌واو ده‌كات. مه‌جید به ده‌نگبێژی و شیعره‌كانی سه‌رنجی خه‌ڵك ڕاده‌كێشێت، هه‌ر له‌و ساڵانه‌شدا له ڕادیۆی ئه‌ریڤان ده‌نگبێژی ده‌كات. شیعره‌كانی ناوبراو له ئه‌رمه‌نستان و كازاغستان له كتێبدا كۆده‌كرێنه‌وه.\nمه‌جیدێ سلێمان له ساڵی ١٩٩٠ له‌گه‌ڵ خانه‌واده‌كه‌ی به‌ره‌و كازاغستان كۆچ ده‌كه‌ن. ساڵی ١٩٩٢ له گوندی ئاشیبوولاك-ی كازاغستان تیپی شانۆ و هه‌ڵپه‌ڕكێ داده‌مه‌زرێنێت. له ڕێكخستنی كوردانی سۆڤیه‌تدا چالاك بوو، به‌شداربوو له دامه‌زراندنی ڕێكخستنی یه‌كبوون كه ڕێكخراوێكی كورده‌كانی سۆڤیه‌ت بوو. مه‌جیدێ سلێمان كه سه‌رسام و له‌ژێر كاریگه‌ری بزووتنه‌وه‌ی ئازادیی په‌كه‌كه‌دا بوو، به وه‌ڵاتپارێزی خۆی ده‌ناسرایه‌وه.


دیارییەکی خەیاڵی لە زە ڕۆکەوە بۆ دایکی - DGK - News Magazine\nDec 30, 2021 - 13:05\nلە ھەواڵێکی ماڵپەڕی سکای نیوزی عەرەبیدا ھاتووە کە دوەین دۆگڵاس جۆنسن ، ناسراو بە زە ڕۆک، لە پێگەی تایبەتی خۆی لە ئینستگرام ڤیدیۆیەکی بڵاو کردۆتەوە و لە ژێر پۆستەکەدا نووسیویەتی ، کاتێکی باشە لەگەڵ ئاھەنگی جەژنی کریسمەس ، ھەروەھا نووسیویەتی بە یارمەتی یاسمین و تانیای کچم سوپرایزێکمان بۆ دایکم کرد کە بریتیبوو لە کڕینی ئۆتۆمبێلێکی نوێی گرانبەھای جۆری کادێلا بۆ دایکم.\nشایەنی باسە ، زە ڕۆک ، دایکی سەرسام کرد بە پێدانی ئەو ئۆتۆمبێلە خەیاڵییە لە ڕۆژی لەدایکبوونیدا و ھەروەھا نووسیویشیەتی، ھەستێکی باشە ، ئەمڕۆ دایکمم سەرسام کرد بە ئۆتۆمبێلێکی نوێ لە کریسمەسدا، ھەرچەندە ئەمە ھیچ نییە بە بەراورد بەو شتانەی تۆ بۆ سەرکەوتنم لە ژیانم و ھونەرەکەم بۆتکردم ، ڕۆژی لەدایکبوونت پیرۆز دایکە ،ئێمە خۆشماندەوێیت.\nدوەین دۆگلاس جۆنسنی تەمەن 49 ساڵ، کە بە زە ڕۆک ناسراوە لەدایکبووی کالیفۆرنیای وڵاتی ئەمریکایە ،خاوەنی 3 کچە و لە ھەر سێ بواری ( ئەکتەری ، بەرھەمھێنەر ، زۆرانبازی لێھاتوو) کاردەکات ، یەکەم دەرکەوتنیشی وەک ئەکتەر لە ساڵی1996 دا بوو .\nئامادەکردنی : گەشین تەھا\nنمایشکارە قەڵەوەکان بە ستایلەکانیان تێڕوانینی جیھان بۆ...\nDec 27, 2021 0 11\nلە شەقامەكانی سوید، جلوبەرگ دەدرێتە هەژاران.\nDec 27, 2021 0 5\nراگەیەندراوی کۆبوونەوەی مەکتەبی سیاسیی یەکێتیی نیشتمانیی...\nJan 4, 2022 0 13\nسه‌رۆكی پارتی كرێكارانی بریتانیا: جۆنسن یاسا ته‌ندروستییه‌كانی...\nیەكەمین فێستیڤاڵی نێودەوڵەتی ئەدەب لە سلێمانی بەڕێوە دەچێت.\nئێران بەكچە كوردێكەوە بەشداری پاڵەوانێتی جیهان دەكات\nبايكۆتكردنى مامۆستايانی ڕۆژئاواى كوردستان و چارەنووسی خوێندکاران


چوارچێوه‌ی هه‌ماهه‌نگی داوای كاندیدی سه‌رۆك كۆمار و سه‌رۆك وه‌زیران ده‌كات\n10:31 - 04/05/2022\nچوارچێوه‌ی هه‌ماهه‌نگی داوای كاندیدی سه‌رۆك كۆمار و سه‌رۆك وه‌زیران ده‌كات\nچوارچێوه‌ی هه‌ماهه‌نگی شیعه‌كان، داوایان له لایه‌نه كوردییه‌كان كرد له‌سه‌ر كاندیدێكی هاوبه‌ش بۆ پۆستی سه‌رۆك كۆمار رێكبكه‌ون.\nئەمڕۆ چوارشەممە، 4ی ئایاری 2022، چوارچێوەی هاوئاهەنگی راگه‌یه‌ندراوێكی 18 خاڵی ده‌رباره‌ی پرۆسه‌ی سیاسی عێراق بڵاوكرده‌وه.\nچوارچێوه‌ی هه‌ماهه‌نگی، داوا لە هەموو لایەنەکان دەکه‌نن لەسەر مێزی گفتوگۆ دابنیشن و گفتوگۆ لەسەر چارەسەرییەکان بکەن، بەبێ هیچ مەرجێکی پێشوەخت، هەمووان بەرژەوەندیی نیشتمان و هاووڵاتییان لەبەرچاو بگرن.\nله‌باره‌ی پۆستی سه‌رۆك كۆماره‌وه، ئاماژه‌به‌وه‌كراوه، پۆستی سەرۆککۆمار شوێنێکی گرنگ و سەرەکییە، بەوپێیەی پارێزەری دەستوور و سیمبوولی یەکێتیی وڵات و سەروەریی و پاراستنی یەکێتی و سەلامەتیی خاکی عێراقە، بۆیە پێویستە سەرۆککۆمار کەسێکی لێهاتوو و دڵسۆز و مێژوو و رەفتاری چاک بێت، لەسەر پارتە کوردستانییەکان پێویستە هەوڵبدەن لێک تێبگەن و رێککەوتن لەسەر کەسێک بکەن، کە خاوەن ئەو تایبەتمەندییانە بێت لە چوارچێوە کارپێکراوەکاندا.\nهه‌روه‌ها پۆستی سه‌رۆك وه‌زیرانی به مافی گه‌وره‌ترین كوتله‌ی په‌رله‌مانی ناوبردووه و لایه‌نه‌كانی به‌شدار له حكومه‌تی داهاتووی به به‌رپرسیار زانیوه له به‌رپرسیاریه‌تی شكست، سه‌ركه‌وتن و لێپێچینه‌وه له‌گه‌ڵ كردنی.\nله‌مڕوه‌وه، چوارچێوه‌ی هه‌ماهه‌نگی پێشنیاری بۆ په‌رله‌مانتاره سه‌ربه‌خۆكان كردووه كاندیدی خاوه‌ن تواناو لێهاتووی بۆ پۆستی سه‌رۆك وه‌زیران پێشكه‌ش بكه‌ن. داواشیان كردووه، به‌شداربوون له حكومه‌ت یاخود ئۆپۆزسیۆنبوون، بژارده‌یه‌كی كراوه بێت له‌نێوان سه‌رجه‌م لایه‌نه‌كاندا.\nله خاڵێكدا باس له په‌یوه‌ندییه‌كانی نێوان هه‌رێم و به‌غدا كراوه و تێیدا هاتووه: پەیوەندییەکانی نێوان حکومەتی فیدراڵی لە بەغدا و حکومەتی هەرێمی کوردستان رێکبخرێن، بەشێوەیەک مافی هەموو بپارێزێت و زۆر شەفاف بێت، هەروەها چارەسەری گونجاو بدۆزرێتەوە بۆ کێشە هەڵپەسێردراوەکانی سەرجەم دۆسیەکانی نێوانیان بەپێی دەستوور، وەک دەرکردنی یاسای نەوت و گازی فیدراڵی و چۆنییەتیی بەڕێوەبردنی سامانی سروشتیی وڵات و پشتوانیی هێزەکانی پاسەوانی هەرێم و پێشمەرگە و پابەندبوون بە فەرماندەی گشتیی هێزە چەکدارەکانەوە.


جێگرى سه‌رۆكى هه‌رێم ئاشكرایده‌كات، به‌فشارى ئه‌مریكا سێ موچه به‌سه‌ریه‌كه‌وه به14 لیوا هاوبه‌شه‌كه‌ى وه‌زاره‌تى پێشمه‌رگه ده‌درێت، هاوكات یه‌كێتى‌و پارتى به‌هۆكارى یه‌كنه‌گرتنه‌وه‌ى هێزه‌كانى پێشمه‌رگه له‌هه‌رێمى كوردستان تۆمه‌تبار ده‌كات‌و ڕاشیده‌گه‌یه‌نێت، "هەرکات واز لەدەستکەوت‌و دەسەڵات هێنرا، دەبینە خاوەنی هێزێکی نیشتمانی".\nشێخ جەعفەر شێخ مستەفا جێگری سەرۆکی هەرێمی کوردستان ئاشكرایده‌كات، تائێستا سەرکردایەتیی پارتی‌و یەکێتی لەگەڵ یەکگرتنەوەی پێشمەرگە نین، "ئه‌مریكاش تەنها هاوکاریی 14 لیوای هێزەکانی پێشمەرگە دەکات".\nبه‌وته‌ى شێخ جه‌عفه‌ر، "چوار وڵات چاکسازی لەڕیزەکانی پێشمەرگە دەکەن، به‌ڵام هه‌ندێك كه‌سیش به‌ربه‌ستن لەبەردەمیدا له‌ناوخۆ".\nئه‌وه‌شى وت:"یەکێتی‌و پارتی ڕەزامەندنین لەیەکخستنەوەی هێزەکانی پێشمەرگە، یەکخستنەوەی پێشمەرگەش کاتی دەوێت‌و بەرنامەیەکی رێکوپێک دانراوە بۆ یەکخستنەوەیان".\nسه‌باره‌ت به‌و سێ موچه‌یه‌ى لیوا هاوبه‌شه‌كانیش جێگرى سه‌رۆكى هه‌رێم نه‌یشاردۆته‌وه، "ئەو بڕە پارەیەی ئه‌مریكا هێناویانە دیارە هی چەند مانگێکە، بۆیە ئاگاداری وەزارەتی پێشمەرگەو حکومەتی هەرێمیان کردەوە کە دەبێت ئەو پارەیەی هاتوە بۆ موچەی پێشمەرگە لەوەزارەتی پێشمەرگە بەزوترینکات دابەشبکرێت کە ئێستا موچەیەکیان داوە، سێ موچەش دەبێت لەو مانگەدا بدرێت بەئاگاداریی ئەوان‌و لەژێر چاودێریی خۆیان".\nئه‌وه‌شى ڕونكردۆته‌وه، "پێشتر هاوپەیمانان بڕێک پارەیان بۆ وەزارەتی پێشمەرگە بۆ کڕینی پێداویستییە ئیدارییەکان‌و خۆراک تەرخانکردبوو، هاوکات نیو موچەیەکی پێشمەرگەشی تێدابوو، بەڵام ئێستا موچەی تەواو بەو 14 لیوایە دەدەن کە سەر بەوەزارەتی پێشمەرگەن، ڕاستە لەو لیوایانەش هەندێک گرفت هەیە، بەڵام پێموایە ئەو گرفتانەش لەلایەن وەزارەتی پێشمەرگەوە چارەسەردەکرێن".\nسه‌باره‌ت به‌یه‌كه‌كانى 70و 80ى پێشمه‌رگه‌ش شێخ جه‌عفه‌ر بۆ میدیاكانى پارتى وتویه‌تى:"هاوپەیمانان بەتایبەتیش ئەمریکا، هەر لەسەرەتای هاتنیانەوە بۆ ڕزگارکردنی عێراق تا ئەمڕۆ دەڵێن ئێمە یارمەتیی هیچ هێزێک نادەین کە لەژێر کۆنترۆڵی وەزارەتی پێشمەرگەدا نەبێت، تەنانەت لەکاتی گەیاندنی هاوکارییە سەربازییەکانیان‌و پڕچەککردنی هێزەکانی پێشمەرگەش، تەنها هاوکاریی ئەو 14 لیوایە دەکەن کە لەچوارچێوەی وەزارەتی پێشمەرگەدان".


دەمیرتاش: ئامانجم ئەوەیە ڕۆژێک بە زمانی دایک کە زمانی کوردییە بنوسم\nسەڵاحەدین دەمیرتاش هاوسەرۆکی پێشووی هەدەپە کە ماوەی زیاتر لە سێ ساڵە لە گرتووخانەی ئێدیرنە دەستبەسەرە، سێیەمین کتێبی خۆی بڵاوکردەوە کە ڕۆمانێکە بە ناوی “لەیلان”. دەمیرتاش لە چاوپێکەوتنێکیدا لەگەڵ ئاژانسێکی تورکی ڕایگەیاند "ئامانجی ئەو بریتییە لەوەی ڕۆژێک بە زمانی دایک کە زمانی کوردییە بنووسێت و بەرهەمی هەبێت".\nئاوێنە: دەمیرتاش لە چاوپێکەوتنەکەدا بەم شێوەیە وەڵامی پرسیارەکانی دایەوە سەبارەت بە بڵاوکردنەوەی بەرهەمە نوێیەکەی:\nدوای ئەوەی کتێبی دەوران کرایە شانۆگەری و خوێندرایەوە ئەو کەسانەی دەچوون بۆ شانۆگەرییەکە کرانە ئامانج و ئەوەش مشتومڕی لێکەوتەوە. هەموو ئەوانە چەند ڕۆژێکی کەم پێش دەرچوونی کتێبی لەیلان بوو. هەندێک لە دەزگای چاپەکان پشتیوانییان بۆ تۆ دەربڕی. تۆ لە زیندانەوە چۆن لەو بابەتە ئاگادار بوویت؟\nھەندێکی لە ڕێگەی میدیاوە و هەندێکی لە ڕێگەی هاوڕێ پارێزەرەکانمەوە پێم گەیشت و هەوڵم دەدا لە بارودۆخەکە تێبگەم. ئەو کارێکبوو حکومەت و لایەنگرانی کردیان و وەک هەموو کات جگە لە بێڕەوشتییەکان هیچی دیکە نەبوو. بەڵام هەموو پشتیوانییەکان کە لە دژی ئەوە پیشان دران کارێکی جێی بایەخ بوو و بە دڵنیاییەوە ورەی بە ئێمە بەخشی. لەم ڕێگەیەوە جارێکی تر سوپاسیان دەکەم.\nتۆ وتبووت “کاتێک بیرۆکەیەکی بچووک بە مێشکمدا دێت یەکسەر پەنا بۆ قەڵەمەکەم دەبەم”. چی وای لێکردنی لەیلان بنووسی؟\nکاتێک بارودۆخی بێئومێدی و دڵتەنگی کەسانی دەرەوە دەبینم و تەماشایان دەکەم کە تا دێت بەرەو ژیانێکی بێ ماناتر پەلکێش دەکرێن هەستێکی وای لە ناخمدا بەئاگاهێنایەوە کە شتێک لەسەر ئەوە بنووسم. هەموو شتێک بە بیرکردنەوە لەوە دەستی پێکرد.\nلە ڕۆمانی لەیلاندا خوێنەر کاتێک کتێبەکە دەخوێنێتەوە لە چیرۆکێکەوە دەچێتە ناو چیرۆکێکی دیکەوە. ڕۆمانێک لە ناو ڕۆمانێکی تردا… بۆ درووستکردنی ئەو سیناریۆیە چ ڕێگەیەکت پەیڕەو کردووە؟\nلە ڕاستیدا بابەتی درروستکردنی سیناریۆ قورسترین بابەت بوو بۆ من. بەش بە بەش من چاوخشانەوەم بە هەموو کاراکتەر و پەیوەندی و وردکارییەکدا کردووە و ناچاربووم ڕێکیان بخەمەوە. چەند بەشێکم بە تەواوی لابرد و بەشی نوێم بۆ زیادکردووە. باش دەرچووە؟ لە ڕاستیدا دڵنیا نیم. بەڵام عەبدوڵا زەیدانی هاوڕێم (لە زیندان) هەڵەکانی بۆ ڕاست کردمەوە و بەو ڕێککردنەوانە هەوڵمداوە شتێک بکەم.\nلە کتێبەکەدا لە چەندین شوێندا باست لە تێکەڵکردنی زمانی کوردی و تورکی کردووە. ئایا بە ئەنقەست ویستووتە بابەتی زمانی دایک لە چاوی منداڵەوە ڕەنگ بداتەوە؟\nبابەتی زمانی دایک لە ڕاستیدا سەرەتا بابەتی منداڵ و تەمەنی منداڵێتییە. پێویستە ئەوکات فێربوونی زمانی دایک تەواو بکرێت. لەبەر ئەوە پێم وایە باسکردنی بابەتەکە لە کاتی درووستبوونییەوە زیاتر بە واتا دەبێت و ڕۆشنایی زیاتر بە بابەتەکە دەبەخشێت.


وێنە.. دزی و تاڵانچێتی چەکدارەکانی سەر بە تورکیا لە عەفرین هەموو سنورێکی بەزاندوە\n"هەر شتێکیان دەست بکەوێت ئەیدزن"\n18/03/2018 2442 جار خوێندراوه‌ته‌وه\nچەکدارە توندڕەوەکانی سەر بە تورکیا دەستیان داوەتە تاڵانچییەتییەکی فراوان بۆسەر ماڵی هاوڵاتیانی عەفرین.\nلەدوای داگیرکردنی عەفرینەوە لە بەیانی ئەمڕۆوە سەربازانی سوپاکەی ناتۆ و چەکدارە توندڕەوە سورییەکانی سەربە سوپای تورکیا وەکو پیشەی هەمیشەییان دەستیان داوەتە تاڵانجێتی و ڕاو و ڕوتی و دزینی ماڵی هاوڵاتیانی مەدەنی لە عەفرینی ڕۆژئاوای کوردستان.\nئاژانسی هەواڵی فرانس پرێس دەیان وێنەی ساتی تاڵانکردنی ماڵ و موڵکی هاووڵاتییانی عەفرینی بڵاوکردووەتەوە کە لەلایەن هێزە چەکدارە ئۆپۆزسیۆنە هاوپەیمانەکانی تورکیاوە بەتاڵان دەبرێن.\nبەگوێرەی ئەو وێنانەی ئاژانسەکە بڵاویکردوونەتەوە "چەکداران و لایەنگرانی هێزە سوریەکانی سەر بە تورکیا دوای کۆنترۆڵکردنی ناوەندی عەفرین، شتومەک دەبەن لەناویاندا، بتڵی غازو ئاژەڵ و تراکتۆر و ئوتومبێلی جۆراوجۆر و کەلوپەلی ناوماڵ و خواردن و چەندین شتومەکی تر".\nبەگوێرەی بڵاوکراوەی ئەو ئاژانسە "لە هەندێک لە وێنەکاندا دەردەکەوێت کە چەکدارەکان دوکانەکانی عەفرین دەبڕن و تاڵاندەکەن".\nئەوەش دوای ئەوە دێت کە ئەمرۆ یەکشەممە ١٨ی ئازاری ٢٠١٨ دوای ٥٩ ڕۆژی تەواو لە هێرشی زەمینی و ئاسمانی سوپاکەی ئەندامی ناتۆ و ١٤ گروپی چەکدارە تیرۆرستەکانی سوریا بە هاوبەشی بەشێکی زۆری شاری عەفرینیان داگیرکرد.


Gobierno Regional del Kurdistán | نه‌ته‌وه یه‌كگرتووه‌كان، پشتگیریی بۆ دیالۆگی نێوان هەولێر و بەغدا دەربڕی\nYou are here: Home / هەواڵ / نه‌ته‌وه یه‌كگرتووه‌كان، پشتگیریی بۆ دیالۆگی نێوان هەولێر و بەغدا دەرب...\nنه‌ته‌وه یه‌كگرتووه‌كان، پشتگیریی بۆ دیالۆگی نێوان هەولێر و بەغدا دەربڕی\n20 July, 2015 /0 Comments/in Frontpage Article, News /by administracion\nسەرلەبەیانیی ئەمڕۆ پێنجشەممە 16/7/2015 بەڕێز نێچیرڤان بارزانی سەرۆك وەزیرانی هەرێمی كوردستان، پێشوازی لە بەڕێز یان كۆبیس نوێنەری تایبەتی سكرتێری گشتیی نەتەوە یەكگرتووەكان و شاندێكی یاوەری كرد.\nلە دیدارێكدا كە بەڕێز قوباد تاڵەبانی جێگری سەرۆك وەزیران ئامادەی بوو، بەڕێز كۆبیس خۆشحاڵیی خۆی بەرامبەر ئەو هاوكاری و هەماهەنگییە پیشان دا كە لە نێوان دەزگاكانی حكوومەتی هەرێمی كوردستان و ڕێكخراوەكانی سەر بە نەتەوە یەكگرتووەكاندا هەیە و سوپاسی حكوومەتی هەرێمی كوردستانی كرد بۆ ئەو هەموو هاوكارییانەی كە پێشكەش بە ئاوارە و پەنابەرانی دەكات.\nجەختی لەوەش كردەوە كە نەتەوە یەكگرتووەكان پشتگیریی هەوڵەكانی حكوومەتی هەرێمی كوردستان دەكات بۆ چارەسەركردنی كێشەكانی ناوخۆ و گرفتەكانی لەگەڵ بەغدا و ئاماژەی بەوە دا ئەوان ئامادەن لەو ڕووەوە هاوكاریی حكوومەتی هەرێمی كوردستان بكەن و پشتگیریی خۆشیان بۆ دیالۆگی نێوان هەولێر و بەغدا دەربڕی، لە هەمان كاتدا ئەوەی دووپات كردەوە كە پێویستە هەموو لایەك بە تایبەت بەغدا پابەندی ڕێككەوتنی لەگەڵ هەولێر بێت.\nلای خۆیەوە بەڕێز سەرۆك وەزیرانی هەرێمی كوردستان باسی لە دوا پێشهاتەكانی كێشەكانی نێوان هەولێر و بەغدا كرد و ئاماژەی بەوە دا گرفتەكانی نێوان هەولێر و بەغدا لە ساڵی پارەوە بەردەوامە و چارەسەر نەكراون، بۆیە حكوومەتی هەرێمی كوردستان ناچار بوو هەنگاوی دیكە بۆ چارەسەركردنی كێشەكانی، بەتایبەتی لە بواری ئابوورییەوە بهاوێژێت، بەڵام لە هەمان كاتیشدا حكوومەتی هەرێمی كوردستان پشتگیری لە دیالۆگ و گفتوگۆ لەگەڵ بەغدا دەكات، بۆ ئەوەی بگەنە چارەسەرێكی گونجاو كە لە بەرژه‌وەندیی هەموو لایەكدا بێت و لەوبارەیەشەوە سوپاسی ڕۆڵی نەتەوە یەكگرتووەكانی كرد.\nئێتاڵیا ئامادەیە لە هەموو بوارەكاندا هاوكاریی... پەیامی نێچیرڤان بارزانی ده‌رباره‌ى بۆمبابارانكردنی...


19 گولان 2019\nئه‌ڤرۆ سپێدێ 19/5/2019 فادیه عبدالقهار محمد رێڤه‌به‌را په‌روه‌رده‌يا دهۆك رۆژهه‌لات ب به‌رهه‌ڤبوونا نصرالدين له‌زگين سه‌رپه‌رشتێ ئێكێ ب وه‌كاله‌ت و سه‌رپه‌رشتیارێن په‌روه‌رده‌یی و نزار عه‌لى به‌رپرسێ ئه‌زموونان ، ل هۆلا رێڤه‌به‌ريا په‌روه‌ردێ كۆمبوونه‌ك ل گه‌ل رێڤه‌به‌ر و هاریکارێن هه‌موو قوتابخانێن بنه‌ره‌ت و ئاماده‌یی ل سنۆرێ په‌روه‌ردێ سازكر.\nد كۆمبوونێ دا رێڤه‌به‌را په‌روه‌ردا رۆژهه‌لات ده‌ستخۆشى ل هه‌موو رێڤه‌به‌ر و هاریکار و مامۆستايێن سنورێ په‌روه‌ردێ كرن بۆ هاريكارى و پشته‌ڤانيا به‌رده‌وام يا په‌روه‌ردێ .\nلدۆیڤ دا به‌حسى گرنگترین خاڵ و رێنما و بریارێن گرێدایی ئه‌زموونێن گشتی و نیشتمانی كر و دا دياركرن كۆ ئه‌زموون ئه‌مانه‌ته‌کێ مه‌زنه د ستۆیێ هه‌موو به‌رپرسێن په‌روه‌ردێ دا .\nد کومبوونێ دا دووماهی بڕیار و رێنمایێن تایبه‌ت ب ئه‌زموونان ڤه و چاوانیا پرکرنا په‌رێ سومایێ بۆ قوتابیان ژ لایێ به‌رپرسێ ئه‌زموونان و مامۆستا شڤان ڤه بۆ به‌رهه‌ڤبوویان ب تێروته‌سه‌لی هاتنه رۆهنكرن و پاشی ده‌رگه‌هێ دانوستاندنێ بۆ رێڤه‌به‌ر و هاریكارێن قوتابخانان هاته ڤه‌كرن.


ئایا پایز وەرزێكی گونجاوە بۆ پێست؟ | دەزگاى زارى کرمانجى\nئایا پایز وەرزێكی گونجاوە بۆ پێست؟\nپایز وەرزێكی جوان و ئەفسوناویە كە تێیدا كەش و هەوا فێنك دەبێت، بەڵام لەوانەیە بۆ پێست بە وەرزێكی گونجاو نەبێت تایبەت بۆ هەندێك جۆری نەخۆشی پێست، بەڵام بەگرتنە بەری هەندێك رێنمایی و خۆپارێزی دەتوانین چارەسەری بكەین، دكتۆرە سەرگوڵا پسپۆری نەخۆشییەكانی پێست و جوانكاری لەم بابەتەدا گرنگترین كێشەكان دەخاتەڕوو.\n_ وشك بوونی پێس بەهۆی كم بوونی شێ لە هەوادا دەبێتە هۆی دروستبوونی توێشكی سپی لەسەر پێست و دەبێتە هۆی خوران و سووربوونەوەی.\n_ سەرهەڵدانەوە و خراپ بوونی ئێكزیما لەو كەسانەی ئەو نەخۆشییەیان هەیە بە تایبەت لە منداڵاندا.\n_ ئەو كەسانەی نەخۆشی گوڵیان هەیە بارودۆخییان خراپ دەبێت، بەهۆی گۆڕانی گەرمی و ساردی و زیاتر خواردنەوەی كافایین لەم وەرزەدا.\n_ ئەوانەی ئێكزیمای چەوریان هەیە لەم وەرزەدا خراپتر دەبن، تووشی توێشكی و سووربوونەوە دەبن لە ناو سەر، برۆ، كەپوو و سینگیان.\n_ نەخۆشی سەدەف،ی ئەو كەسانەی نەخۆشی سەدەفیان هەیە لە وەرزی هاوین بەرەو باشتر دەچن بەهۆی كاریگەری تیشكی خۆر، بەڵام لە وەرزی پایز خراپتر دەبن.\nبۆ خۆپارێزی و كم كردنەوەی كاریگەری ئەم وەرزە لەسەر پێستمان، باشترین شت كم كردنەوەی ماوەی خۆ شوشتن و دووركەوتنەوە لە بەكارهێنانی ئاوی گەرم و لیفكە، هەروەها زۆر گرنگە كە كرێمە شێداركەرەوەكان بەشێوەیەكی رۆژانە بەكار بهێنین.\nبەهای نەوت دووبارە ڕووی لە بەرزبوونەوە کرد\nلە پەیمانگەی زاگرۆس سمیناری یەکسانی جێندەر و بنەماکانی یەکسانی نێوان ژنان و پیاوان بەڕێوەچوو


هێزه‌كانی عێراق چه‌ندین حه‌شارگه‌ی داعش وێرانده‌كه‌ن له ئه‌نبار\nسێ حه‌شارگه و چوار تونێلی "ده‌وڵه‌تی ئیسلامی" (داعش) كه چه‌ندین جۆر چه‌كیان تێدابوو، له ئۆپه‌راسیۆنێكی ئه‌منیدا له خۆرئاوای ئه‌نبار وێرانكران، فه‌رمانده‌یی ئۆپه‌راسیۆنه‌كانی ئه‌نبار دووشه‌ممه (18 حوزه‌یران) رایگه‌یاند.\nفه‌رمانده لیوا مه‌حمود فه‌لاحی به دیارونای وت: "هێزێك له سوپای عێراق و پاسه‌وانانی سنوور به‌ره‌به‌یانی یه‌كشه‌ممه ئۆپه‌راسیۆنێكی گه‌ڕانوپشكنینی له‌ناكاوی به‌رفراوانیان ئه‌نجامدا و دورگه‌ی قائیم و رومانه‌یان كرده ئامانج له‌سه‌ر سنوری سویا."\nوتی حه‌وت تونێڵی نهێنیش كه له‌لایه‌ن ئه‌ندامانی گروپه تاوانكاره‌كه‌وه به‌كارده‌هێنران بۆ جوڵه‌كردن له ناوچه‌یه‌كه‌وه بۆ ناوچه‌یه‌كی تر، پڕكرانه‌وه.\nچه‌ند تونێلێكی داعش له‌ناوبران له خۆرئاوای عێراق


راگەیاندنی ئەنجومەنی مەیدانی ئازادی كوردستان لەبارەی ئەگەری خۆپیشاندانەكەی 15/7 |\nراگەیاندنی ئەنجومەنی مەیدانی ئازادی كوردستان لەبارەی ئەگەری خۆپیشاندانەكەی 15/7\n2011/07/14 at 8:00 PM لێدوانێک بنووسە\nهاونیشتمانیانی ناڕازی، خۆپیشاندەرانی خۆڕاگر…\nبەگوێرەی ئەو راگەیاندنە ئینتەرنێتی‌و رۆژنامەوانیانەی بڵاوكراونەتەوە، وا بڕیارە 15/7 لەلایەن گروپێك بەناوی “گروپی خۆپیشاندەرانی خۆڕسك” لەشاری سلێمانی خۆپیشاندان ساز بدرێت. ئەنجومەنی مەیدانی ئازادی كوردستان پێی باشە لەلای خۆیەوە هەڵوێستی خۆی سەبارەت بەو هەواڵ‌و هەوڵانە رابگەیەنێت‌و لەم راگەیاندنەدا چەند سەرنجێك بخاتە روو.\nلەراستیدا، هیچ كاتێك زەمینەی خۆپیشاندانەكان كۆتایی نەهاتووە، توڕەیی جەماوەر زیاتر بووە، چونكە هیچ یەك لە داواكارییە سەرەكییەكانی خۆپیشاندەران‌و خەڵكی كوردستان نەهاتۆتە دی‌و هێشتا تاوانبارانی تەقەكەر لە خۆپیشاندەران دەستگیر نەكراون‌و چاكسازییەكان تەنیا وەك كەرەستەیەكی راگەیاندن بەكارهاتوون‌و بەكردەوە هیچی وای لێ بەرهەم نەهاتوون‌و، لە دۆخێكی لەو جۆرەدا هەموو سات‌و كاتێك گریمانەی رژانە سەر شەقامەكان كراوەیە.\nبەڵام لەم كات‌و ساتەی ئێستا، پێدەچێت دەستبردن بۆ خۆپیشاندان، ئەویش بەشێوەیەكی نهێنی‌و نادیار‌و ناڕۆشنی لە داواكاری‌و چۆنێتی بەڕێوەبەردن وەك جۆرێك لە سەرچڵی دەربكەوێت‌و ئێمە وەك ئەنجومەن بە چەند رێگایەكی جیاواز هەوڵمانداوە لە نزیكەوە گروپی ناوبراو ببینین‌و لەبارەی ئەگەرەكانی خۆپیشاندەرانەوە قسەو باس بكەین، بەڵام ئەوان بە هیچ جۆرێك ئامادە نەبوون‌و تەنانەت ئامادەی چاوپێكەوتنی رۆژنامەوانی سایتی 17 شوباتیش نەبوون.\nئێمە لایەنگری هەموو جۆرە خۆپیشاندانێكین كە داواكارییە رەواكانی خەڵكی تێدا بەرزر بكرێتەوە. خەڵك هەمیشە ئەو مافەی هەیەی شەقامەكان بەدەستەوە بگرێت‌و دەسەڵات ناچار بكات مل بە خواستەكان بدات. بەڵام لەحاڵەتێكی لە جۆرەدا ئێمە پێمان وایە ناكرێت بەشێوەیەكی نادیارو بەبێ پلان‌و بەبێ رونكردنەوەی خواست‌و داواكارییەكان‌و بێ ئەوەی دیار بێت كێ خۆپیشاندان دەكات‌و لەدۆخێكدا، كە شارەكان هێشتا وەك سەربازگەیەكی نهێنین، بەبێ ئامادەییەكی باش خەڵك بۆ سەر شەقامەكان بانگەواز بكرێت. لە دۆخێكی لەو جۆرەدا دوور نییە، كە ئاكامی خۆپیشاندانەكان بەقازانجی دەسەڵات بشكێتەوە.\nهەروەها لەلایەكی ترەوە، ئێمە لە حاڵەتی رودانی خۆپیشاندانەكاندا، دەسەڵات لەوە ئاگادار دەكەینەوە كە نابێت بە هیچ جۆرێك دەستدرێژی بكرێتە سەر مافی هاوڵاتیان بۆ مومارەسەكردنی مافە سیاسی‌و مەدەنییەكان‌و لەوانەش خۆپیشاندان مافێكی رەواو بڕاوەیە‌و نابێت بە هیچ بیانوویەك دەستدرێژی بكرێتە سەر هیچ كەس‌و لایەنێك‌و نابێت تاوانەكانی 17 شوبات‌و رۆژانی دوایی دووبارە بكرێتەوە‌و پێویستە دەسەڵات بەكردەوە كار بۆ هێنانەدی داواكارییەكان بكات‌و خواستەكانی خەڵك جێبەجێ بكات.\nئەنجومەنی مەیدانی ئازادی كوردستان\nمەلا كرێكار:نه‌وشیروان موسته‌فا كاوه‌ی ئاسنگه‌ره\tمنــــداڵ لــــە ئیــــسلامــــدا ون و بــــێ مــــافــــە


سەرۆک بارزانی بەشداریی لە کەرنەڤاڵی جەماوەری ئامێدی بۆ پشتگیریی لە ریفراندۆمی سەربەخۆیی کرد\nسه‌رۆكی هه‌رێمی كوردستان، ره‌خنه‌ی له‌و وڵات و لایه‌نانه گرت كه داوای دواخستنی ریفراندۆمی كوردستان ده‌كه‌ن و دووپاتی كرده‌وه، كه گه‌لی كوردستان شه‌رعیه‌ت به ریفراندۆم ده‌دات نه وڵاتانی دیكه. ڕاشیگەیاند کە وامان ده‌زانى له پاداشتى ئه‌و هه‌موو خوێن و شه‌هيده و دواى شكاندنى ئه‌فسانه‌ى داعش، دێن ده‌ڵێن سه‌ربه‌خۆيى مافى ئێوه‌يه، ئه‌ى كوا مه‌بده‌ء و بڕواتان به ئازادى و مافى مرۆڤ و ديموكراسى گه‌لان؟ مادام ئێوه به‌و جۆره‌ن حساب بۆ ره‌ئى يه‌ك به‌شه‌ر ناكه‌ين.\nئەم وتانەی سەرۆک بارزانی لە ئاهەنگێکی جەماوەریدا هات کە رۆژی هەینی ١٥ـی٩ـی٢٠١٧ لە ئامێدی بۆ پشتیوانیی لە ڕیفراندۆمی سەربەخۆیی بەڕێوەچوو.\nسەرۆک بارزانی هۆکارەکانی بڕیاری گەلی کوردستانی بۆ ئەنجامدانی ڕیفراندۆم بۆ ئامادەبووان ڕوون کردەوە و باسی قۆناخەکانی مامەڵەی دەسەڵاتدارانی بەغدا لەگەڵ گەلی کوردستان و ئەو کارەساتانەی کرد کە بەسەر گەلی کوردستاندا هاتوون و ڕوونی کردەوە کە بەداخەوە بەهۆی زاڵبوونی فەرهەنگی خۆسەپاندن و نکۆڵیکاری هەموو هەوڵەکانمان بۆ بونیادنانی شەراکەتی ڕاستەقینە و دەوڵەتێکی مەدەنی و دیموکرات و فیدڕاڵ شکستی هێنا. سەرۆک بارزانی بە درێژی باسی ئەو هۆکارانەی کرد کە وایان کرد گەلی کوردستان ئەو بڕیارە بدات، دوای ئەوەی هەموو ڕێگاکان تاقی کرانەوە، دەستوور پێشێل کرا، تەوافق و شەراکەت نەما و هاوسەنگی نەما.\nسەرۆک بارزانی تەئکیدیشی کردەوە کە ئەوان شەراکەت قبوڵ ناکەن و ئێمەش دوای ئەو هەموو شەهید و قوربانیدانە خزمەتکاریی قبوڵ ناکەین.\nسەرۆک بارزانی ئاماژەی بەوە کرد کە بەپێی ئەو دەستوورەی ئەوان پێشێلیان کرد، پێشمەرگە بەشێکە لە سیستمی بەرگری عێراق، ماوەی 10 ساڵ لەگەڵ پەرلەمانی عێراق خەریک بووین یاسایەک بۆ پێشمەرگە دابنرێت و بەشی پێشمەرگە لە میزانییە و چەک بێت، هەر دەستاودەستیان پێ کرد و جێبەجێیان نەکرد. بەڵام لەماوەی 2 سەعاتدا یاسای حەشدی شەعبیان تێپەڕاند.\nسەرۆک بارزانی باسی سەردەمی نووسینەوەی دەستووری عێراقی کرد و ڕایگەیاند ساڵی ٢٠٠٥ من ٥٣ ڕۆژ لە بەغدا مامەوە و لەو ماوەیەدا ٣٦ مووشەک لە بارەگاکەی ئێمە درا و پاسەوانیشم شەهید و بریندار بوون، بەڵام ماینەوە بۆ ئەوەی ئەو دەستوورە بنووسرێتەوە تا ئێمە و خەڵکی تریش بحەسێنەوە. ئێمە بە مادەی ١٤٠ رازی بووین نەک لەبەر ئەوەی باوەڕمان بە کوردستانیبوونی ئەو ناوچانە نەبێت، بەڵکوو گوتمان مادام ڕێگەیەکی دەستووری و یاسایی هەیە ئێمەش پێمان خۆشە بە ڕێگەیەکی ئاشتیانە و لەسەر بنەی ڕێزگرتنی بەرانبەر جێبەجێ بکرێت، بەڵام ئەوان پێشێلیان کرد و دەبوو لە ساڵی ٢٠٠٧ جێبەجێ کرا بەڵام گوتیان مادەی ١٤٠ مرد.\nسەرۆک بارزانی ئاماژەشی بەوە کرد کە دەسەڵاتدارانی بەغدا تازە دەستووریان وەبیر هاتۆتەوە و دەڵێ ئەوە دەستووری نییە. لەکاتێکدا ئەو دەستوورە هەر هەبوو و پێشلتان کرد و لەبیرتان کرد. بۆچی باسی ئەو فەقەرەیەی دەستوور ناکەن کە دەڵێ: ان الالتزام بهذا الدستور یحفظ للعراق اتحادە الاختیاری. ئەوانەی عەرەبی باش دەزانن باش لێی ورد بنەوە، دەڵێ اتحادە الحر. واتە پێکەوە ژیانێکی ئارەزوومەندانە. بەڵام ئەوان برایەتی و شەراکەتیان قبوڵ نەکرد کەواتە با ڕێگا بەردەن هەریەکەمان لە ماڵی خۆمان دۆستی یەکتر و برای یەکتری دەبین.\nسەرۆک بارزانی ئاماژەی بەوەش کرد کە ئێستا باسی زۆرینەی سیاسی دەکەن، زۆرینەی سیاسی واتە نەهیشتنی پەرلەمانی فیدراڵی و گەڕانەوە بۆ پەرلەمانی کۆمەڵە شۆڤینییەک. هەروەک سەلماندیان، بە ڕێگەنەدان بۆ دەرچوونی یاسایەک بۆ پێشمەرگە و نەدانی مافی پێشمەرگە لەچی بە دووسەعات یاسایان بۆ حەشدی شەعبی دەرکرد، هەروەها یاسایان دژی ڕیفراندۆم دەرکرد و بڕیاریان دا لەبەر هەڵوێستی نیشتیمانی، پارێزگاری کەرکووک لەسەر کار لاببەن. سەرۆک بارزانی گوتی: وەڵامی ئێمە بۆ ئەوان ئەوەیە، ئەو پەرلەمانەی بەم شێوەیە کە بەناوی زۆرینە هەرچی بیانهەوێ بەسەر گەلی کوردستاندا بسەپێنن، ئێمەش پێیان دەڵێین بڕیارەکانتان ناگەنە کوردستان و خۆتان ماندوو مەکەن.\nسه‌رۆك بارزانى سه‌باره‌ت به داواكارى بۆ كشانه‌وه‌ى كورد بۆ هێڵى سه‌وز، گوتى: كێ وتوويه‌تى ئه‌وه سنوورى كوردستانه و ئێمه ئاماده نين يه‌ك ده‌قيقه‌ش موناقه‌شه له‌سه‌ر ئه‌وه بكه‌ين و ته‌نيا له شه‌ڕى داعشدا ده‌يان رۆڵه‌مان له پێناو ئه‌و خاكه شه‌هيد بووه و يان سه‌ربه‌خۆيى يان ژێر ده‌سته‌يى قبوڵ ناكه‌ين.\nهه‌روه‌ها گوتى: ئه‌م بڕياره‌مان به‌ڵێ موجازه‌فه‌ى تێدايه، به‌ڵام موجازه‌فه‌ى چاوه‌ڕوانى گه‌لێك مه‌ترسيدارتره له‌وه‌ى بڕيار بده‌ين. مه‌سه‌له‌كه ئيراده‌يه و كاتى ئه‌وه‌يه ئيراده‌ى به‌هێزمان هه‌بێت و ئه‌گه‌ر ئه‌وه‌ش هه‌بێت ده‌ستكه‌وتى مه‌زن به‌ده‌ست ده‌هێنين.\nسه‌باره‌ت به هه‌ڵوێستى نێوده‌وڵه‌تى، سەرۆک بارزانی گوتى: بێگومان ئێوه‌ش ئاگادارن و پرسى ريفراندۆم بووه‌ته بابه‌تى گرنگ له ميدياى جيهانيدا. ئێمە هه‌رگيز نه‌مانگوتووه ئه‌م یا ئەو وڵاته به‌ڵێنى داوه و سه‌ربه‌خۆييمان به ديارى ده‌داتێ و ئه‌گه‌ر به ته‌ماى ئه‌وه‌ش بين بێن بڵێن فەرموون گەلی کوردستان ئەوە دەوڵەت بۆ ئێوە، هه‌تا دنيا ماوه نايبينين و پێويسته ئێمه داواى مافى خۆمان بكه‌ين و ئه‌و خوێنه‌ى گه‌لى كوردستان داويه‌تى شياوى 10 سه‌ربه‌خۆييه نه‌ك يه‌ك، كه‌سيش نه‌هاتووه بڵێت دژى سه‌ربه‌خۆيى كوردستانين و ته‌نيا ده‌ڵێن ئێستا كاتى نييه، ئه‌ى كەی كاتييه‌تى؟ هيچ وه‌ڵاميان نييه.\nلەبارەی دەنگۆی دواخستنی ڕیفراندۆم، سەرۆک بارزانی رایگەیاند: یەک داواتان لێدەم زۆر خۆتان بە هەواڵ و لێدوانەکانی تەلەڤزیۆنەکان سەرقاڵ مەکەن، تاوەکو ئێستا ئەو بەدیلەی شوێنی ڕیفراندۆم بگرێتەوە نەهاتووە، ڕیفراندۆم ئامرازە بۆ سەربەخۆبوون و ئامانج نییە، سەربەخۆیی ئامانجی ئێمەیە، بفەرموون لەجیاتی ڕیفراندۆم ئەو بەدیلە بۆ ئێمە بێنن، ڕیفراندۆم هەر پێویست ناکات، بەڵام پێمان بڵێن ڕیفراندۆم دوابخەن و ئەمە و ئەوەتان بۆ دەکەین، ئێمە زۆر بەڵێنمان پێدراون بەڵام هیچیان جێبەجێ نەکراون، بۆیە ڕیفراندۆم دواناخەین"\nهەروەها گوتیشی: بیستوومە لە ئەنجامی گفتوگۆکان دوودڵییەک پەیدابووە، خەڵکی کوردستان شەرعییەت بە ڕیفراندۆم دەدات نەک لەدەرەوە شەرعییەتمان پێبدەن، پرسیاری ئێمەش بۆ ئەوان ئەوەیە: ئەگەر داوای دواخستنی ڕیفراندۆم دەکەن و هیچ بەدیلێکیش نادەن، کوا مەبادیئەکانی ئێوە؟ کوا بانگەشەکانتان بۆ مافی مرۆڤ؟ کوا بانگەشەکانتان بۆ دیموکراسی؟ ئێمە لەپاداشتی خوێنی شەهیدان و شکاندنی ئوستوورەی داعش چاوەڕێمان دەکرد بێن و بڵێن مافی خۆتانە، مادام ئەوان بەرهەڵستیمان دەکەن، ئێمەش هیچ حیسابێک بۆ رەئی ئەوان ناکەین.\nسەرۆک بارزانی گوتیشی: ڕاسپاردەی من ئەوەیە خۆراگر بن و گوێ مەدەنە قسە و قسەڵۆک و لیدوانی ئەم و ئەو. ئیرادەتان بەهێز بێت. ئێمە بەرەو ڕیفراندۆم دەچین و پشت بەخوا گیانی شەهیدان شاد دەکەین و دڵی دایکی شەهیدان خۆش دەکەین و قەرزی شەهیدان و قارەمانان بدەینەوە کە ئەویش تەنها بە سەربەخۆیی دەبێت، ئەگەرنا وەک ئەو شەهیدانە سەری خۆمانی لەسەر دادەنێین.\nسەرۆک بارزانی جەختیشی کردەوە کە نابێ ئەو هەڕەشانەی دەکرێن و ئینکارکردنی مافی ئێمە لەلایەن خەڵکانی دیکەوە ببنە هۆی ئەوەی فەرهەنگی دەوڵەمەندی ئێمە تێک بدات، پێویستە ئێمە لەسەر برایەتی بەردەوام بین، برایەتی کورد و عەرەب و تورکمان و کلدان و ئاشووری و سریان و ئەرمەن. نابێ بێڕێزی بەرانبەر ئاڵا و ڕەمزی هیچ لایەنێک بکرێت. سووتاندنی ئاڵا کارێکی هەڵەیە و لە ڕەوشتی بەرزی گەلی کوردستاندا نییە و نابێ کاری وا بکرێت.\nسەرۆک بارزانی ڕاشیگەیاند کە بڕیاری ریفراندۆم بڕیارێکی بوێر بوو و بڕیاری یەک کەس و یەک حزب و دوو حزب نییە، بریاری گەلی کوردستانە و ئەوەی نەیهەوێ لەو شەرەفەدا بەشدار بێت ئەوە بۆخۆیان دەمێنێتەوە.\nلە کۆتاییشدا سەرۆک بارزانی پشت بەخوا دەوڵەتی داهاتوو دەوڵەتی فیدراڵی و دیموکراتی دەبێت بۆ هەموومان بێ جیاوازی و بە یەکسانی بۆ کورد و عەرەب وتورکمان و مسوڵمان و مەسیحی، هەموو پیکەوە.\nSOURCE:: KRP PAGE HIT:: 509


بۆ بارزانی - ئاوێنه\n■ ئەبوبەکر عەلی\nپێموایە ئەرکی بەڕێزتان بەئەنجامدانی ریفراندۆم کۆتاییهاتووە. چونکە لێکەوتەکانی پێماندەڵێن وه‌ك هێزه سیاسیه‌كان لەئاست ئەرکە گەورەکەدا نەبوین‌و سەربەخۆیی لەئێستادا ئاسته‌نگی له‌به‌رده‌مدایه، گەورەترین هۆکاریشی ناکۆکی نێوخۆیی بو. بۆیە بۆ خۆتان‌و گەلەکەتان واباشە دەست لەکار بکێشنەوە، لەبەر ئەوەی پێش ئەنجامدانی ریفراندۆم بەڵێنی ئەوەتان بە خەڵک دابوو، لێپرسراوێتی دەرکەوتەی هەنگاوەکە بگرنە ئەستۆ له‌م ڕووه‌وه نمونه پێشكه‌ش بكا، به‌ده‌ر له‌مه‌سه‌له یاساییه‌كه‌ش، پاساوی مانەوەی ئێوە لەپۆستەکەتانداو لەپێش هەموشیانەوە بەقسەکردنی پێشمەرگەو مامەڵەکردن لەگەڵ نێوەندەکانی بڕیاری هەرێمایەتی‌و نێودەوڵەتی لەسایەی هەل‌و مەرجە نوێکەدا، وەک جاران نەماوە. بۆیە لێپرسراوێتی لەئەستۆگرتنی سیاسی‌و دەست بەرداربون لەپۆستی سەرۆکی هەرێم، دەبێتە پێشینه‌و دەرچەیەکی باش بۆ ئێوەو سەرەتای زیندووکردنەوەی گیانی لێپرسراوێتیش لەنێو نوخبەی سیاسی‌و جەماوەردا، دۆخەکە سەبارەت بەئێوەو فۆرمی حوکمڕانیەکەش گەیشتۆتە بنبەست‌و درێژەپێدانی بەمجۆرە خزمەت بەخۆتان‌و خەڵکیش ناکات. ئەرکە بەدەست نەهاتووەکان بسپێرن بەنەوەکانی دوای خۆتان.\nسه‌باره‌ت به ڕیفراندۆمیش، دەبێت دان بەوەدا بنێین کە دەرفەتێکی گرنگمان لەدەست دا کە بەش بەحاڵی خۆم پێم وابوو دەتوانین تا ساڵی (2020) گەر نەشتوانین بەتەواوی سەربەخۆ بین تاڕادەیەکی زۆر لەو ئامانجە نزیکبینەوە(هه‌رچه‌ند تا ئێستا ئه‌و ئومێده‌م به ته‌واوه‌تی لا كاڵ نه‌بۆته‌وه)، هەروەها گۆمی مەنگ و دۆخی چەقبەستووی هەرێم بشڵەقێنین، کە دەرفەتی بۆ گۆڕانکاری زۆر تیا نەمابۆوە. بەڵام بەداخەوە کە نەتوانرا کۆدەنگی نیشتمانی بۆ پرسی ریفراندۆم لەنێو هێزە سیاسیەکاندا بەوجۆرەی پێویستە دروست بکرێت ، لە کاتێکدا هێندە ئەستەم نەبوو لەخۆبردوویی و سینەفراوانی نیشتمانی دەویست، بزوتنەوەی گۆڕان و کۆمەڵی ئیسلامی لەگەڵ پڕۆژەکەدا بوون دەیانجار ئەوەیان دووپات کردەوە ، رەخنەیان لە میکانیزمی بڕیاردان و دۆخی پەکخراوی پەرلەمان و دەرنەچوونی بڕیارەکە لەلایەن ئەوەوە هەیه، نەک خودی ریفراندۆم تەنانەت کار گەیشتە ئەوەی وتەبێژی بزوتنەوەی گۆڕان لە شاشەی (KNN) ەوە بڵێت: لای ئێمە ئاسایی یە وڵاتان لەگەڵی نەبن، به‌ڵكو ئەوەی گرنگە لامان کۆدەنگی نیشتمانی ناوخۆیی لەسەر بێت و پەرلەمان بڕیاری لەسەر بدات، بەڵام بە داخەوە لەکارخستنی پەرلەمان بە کارەسات بۆ سەر کوردستان شکایەوە و هەر ئەویش له دوو ساڵی ڕابردوودا هۆکاری سەرەکی دروست نەبوونی سازانە نیشتمانیەکە بوو، دیارە ئەگەر یەکێتی نیشتمانیش لە سۆنگەی قەناعەت پێبوون و بەهەمو باڵەکانیەوە لەگەڵ پرۆسەکەدا بونایە بە حوکمی پێگە و چەک و پەیوەندییەکانی، دەیتوانی بۆشایی یەکی زۆر لەو روەوە پڕ بکاتەوە، بەڵام روون بۆوە لەمەسەلەی گرەوکردن لەسەر هەڵوێستی یەکێتی لە پرسی ریفراندۆمدا بە هەڵەدا چوونی تەواو هەبووه. دەرکەوت بڕیار بەدەستانی ناو یەکێتی کێن و چۆنیش روانیویانەتە ریفراندۆم و پێش و پاش پرۆسەکەش چۆنا بیردەکەنەوە و مامەڵەیان کردووە و دەکەن؟ یاخود به ناوی یه‌كێتیه‌وه ده‌توانن شڵه‌ژانی گه‌وره بۆ كۆی بارودۆخه‌كه دروستبكه‌ن. کارەساتی کەرکوکیش هەمان راستی لەم روەوە خستەوە ڕوو. هەروەها لەمەسەلەی تورکیاشدا بە هەڵەدا چووبووین، کاتێ پێمان وابوو پێویستی ئۆردۆگان بە دەنگی کوردی باکور، ململانێ لەگەڵ ئێران ، بەرژەوەندی بارزرگانی، دەستکەوتنی وزەی کەم خەرجی و رابردووی هەرێم، بەسەر یەکەوە کار دەکەن، دژایەتی یەکەیان بۆ دەوڵەتی کوردستان زۆر توند نەبێت.\nدەرکەوت هەموو ئەو شتانە هەتا ئەو شوێنە راستن پرسی دەوڵەت نەیەتە کایەوە، زانیاریەکانی دەوروبەری ئێوەش سەبارەت بە کۆمەڵگەی نێودەوڵەتی و قەبارە و جۆری کاردانەوەیان جیاوازبوو لەوەی وێنا دەکرا، لەگەڵ ئەوەی کە بڕوام وایە ئەگەر میله‌تێ خۆی نەسەلمێنێ لۆژیکی بێ بەزەییانەی سیاسەت لە دنیای نوێدا، زۆر حسابی بۆ ناکات، هەروەک نوسەری کورد (مەریوان وریا قانیع)یش نوسیبووی دەوڵەت بە هێزی رووت دروست دەکرێت و پاساو و پاڕانەوەی ئەخلاقی لە کۆمەڵگەی نێودەوڵەت زۆر دادمان نادات. بە داخەوە روون بۆوە ئێمە ئەو هێزەمان نەبوو، هێزی باوەڕبەخۆبوون، یەکگرتوویی نێوخۆیی و هاوچارەنووسی و سەربازی، لەجاران زیاتر دەرکەوت هەموو ئەوانەی چەندین ساڵە داوای بە نیشتتمانکردنی هێزی پێشمەرگە و کۆتایی هێنان بە لەشکری حیزبی دەکەین ، چەند لەسەر هەق بووین و ئەوانەشی بڕیاریان بەدەست بوو ئەو ئەرکەیان بەجێ نەهێنا چەند لێپرسراوێتیان دەکەوێتە ئەستۆ. چونكه ئەگەر کورد بیتوانیایە تەنها مانگێک تەنانەت لەوەش کەمتر بەرگری بکات، ئەوا دۆخەکە بە جۆرێکی تر دەکەوتەوە، شای سعودیە و سەرۆکی ئەمریکا و کۆمیسیۆنی دەرەوەی یەکێتی ئەوروپاش دوای شکستی پێشمەرگە هەڵوێستی کۆتاییان دەربڕی.\nهەموو ئەمانەش مانای وا نیە ئێمە تاوانمان کرد کاتێک ریفراندۆممان ئەنجامدا، چونکە سەربەخۆبوون مافێکی ئێمەیە، ئێمە هەرچەندە زۆریش لە خۆمان بکەین، ئایندەی هاوبەشمان لەگەڵ عێراقدا نیە، عێراقیش مەرجی دیموکراتیزەبوون و بوون بە دەوڵەتی هاوڵاتی تا دەیان ساڵی تریش تێدا بەدی ناکرێت. بۆیە ئێمە تاوانمان نەکردووە هەوڵێکمان داوە بۆ بەدیهێنانی داوا و ئامانجێکی ڕەوا ، تەنها ئەوەیە لەم ساتە مێژووییەدا لە هەوڵەکەماندا سەرکەوتوو نەبووین، مێژووی سیاسی میللەتانیش پڕە لەم جۆرە هەوڵ و دیمەنانە و خواستیی سه‌ربه‌خۆییش هه‌ر به‌دی دێت. بەش بە حاڵی خۆشم شانازی دەکەم ئەندامی لیژنەی باڵای ریفراندۆمە نافەرمی یەکەی (2005) بووم و ئەمجارەش بە پەنجەی شایه‌تمانم دوپاتم کردەوە بڕوام بە مانەوە لەگەڵ عێراق نیە و بۆ سەربەخۆیی وڵاتەکەم تێدەکۆشم، بەڵام ئەمە مانای ئەوە ناگەیەنێت ، بڕیار بەدەست لێپرسراوێتی سیاسی و دەرەوەی ئەویش لێپرسراوێتی ئەخلاقی و ئەدەبی نەگرێتە ئەستۆ، یاخود دان بە هەڵەکان لە جۆری ئیدارەدانی پرۆسەکە و کاربۆکردنی نەنرێت. چونکە لە هەندێ روەوە هەڵەی سیاسی کراوە ، گه‌رچی ئەوەی کردمان دەبێتە بناغە بۆهه‌وڵه‌كانی داهاتوو. لە ئێستاشدا جه‌س نەبزێکی واقیعی کوردستانی و عێراقی و هەرێمایەتی و نێودەوڵەتی بوو، لەڕوویەکی ترەوە زیاتر هەناوی ئەزمونی حومکڕانی هەرێم و دژ بە یەکی و کێشە و لاوازی و گەندەڵیەکانی لە ئاستی دامەزراوە سەربازی و مەدەنی و سیاسیەکانیدا بۆ دەرخستین، کە لانی کەم هەست بە لێپرسراوێتی پێمان دەڵێت ناکرێت بە هەمان رەوتی پێشوو بە پینە و پەڕۆ و ناڕاسگۆبوون لەگەڵ یەکتر و ناڕوونی و نازانستیانە بەڕێوە ببرێت و لەگەڵیدا بڕۆین. ئێستا گەر لەگەڵ خۆماندا راستگۆ بین لە هەموکات زیاتر خۆمان و واقیع و دەوروبەرمان راستیەکان دەبینین.\nداواشت لێدەکەم پێش ئەوەی ئەم ژیانە بەجێ بێڵیت، بەڵکو لە داهاتوویەکی نزیکدا لەڕێی کۆنگرەیەکی ئاشتبوونەوەی مێژوویی یان هەر فۆرمێکی ترەوە، سنورێ بۆ درێژە کێشانی ململانێی نانەتەوەیی و وێرانکەری دەیان ساڵەی جەلالی و مەلایی دا بنێن، بۆ ئەوەی لانی کەم بگەینە خاڵێ، بڵێین بە فەرمی ئاشتەوایی کرا و پەیمانێکی شەرەفی تیا مۆرکرا و بڕیار درا قۆناغێکی نوێ دەست پێبکرێت، چونکە تا ئەم ململانێیە بەردەوام بێت، کە جگە لە خیانەت و رق هیچی تری بەرهەم نەهێناوە و ناهێنێ، هەرگیز گەلی کوردستانی باشوور نابێت بەوەی کە پێویستە ، حکومەتی نابێ بە حکومەت و چاکسازی ناکرێت و یاسا سەروەر نابێ و نابینە خاوەنی ناسنامەیەکی سیاسی نیشتمانی هاوبەش و یەکگرتوو..\nگرنگە ئێوە بیر لە ئەنجامدانی ئەم ئەرکە مێژوویی یە بکەنەوە و لانی کەم لێپرسراوێتی لە ئەستۆی خۆتان دابڕنن.\nله‌به‌ر ئه‌وه‌ی ئەم میراتی یە بەم جۆرەی لە ئێستادا دەیبینین ئەگەر بۆ نەوەی دوای خۆتان لە هەردوولا بەجێ بمێنێ ، کە بە داخەوە هەندێکیان لە پێشووەکانی خۆیان رادیکاڵترن، کوردستان و گەلەکەی و خودی ئەوانیش باجی گەورە دەدەن، چونکە گەلێک تا قیامەت بەدیار ململانێیەکی سیاسی نا نیشتمانی و دەسەڵاتخوازانەوە لە سەر حسابی ئەو بێ دەنگ نابێت و بیر لە رێگا چارە دەکاتەوە. لەو سۆنگەوە ئەوەی داری داوە بە رۆحی ئەم گەلەدا ناکۆکی و رق و کینەی سیاسی و گەندەڵی و خراپ بەکارهێنانی دەسەڵات‌و نەبوونی حوکمی دامەزراوەکانە.\nکوردستان لە چاوەڕێی بڕیارێکی ئێوەدایە لەم روەوە، داوای لێبوردن لە گەل بکەن لەسەر هەموو ئەو هەڵانەی لە ساڵانی رابردوودا روویان داوە و ئەو باجەکەی داوە، ئومێد بدەن بە خەڵک بۆ داهاتوو ، باسی ئەوە بکەن ئەوەی بە ئێمە کرا لە پرسی سەربەخۆیی ئەوە بوو ، هیوادارم ئەوانەی دوای ئێمە دێن ئامانجەکە بە زیندوویی بێڵنەوە و هەموو دەرفەتێک لەو پێناوەدا بقۆزنەوە، تاکو کوردستانی سەربەخۆ دەکەن بە واقیع، ، قسەی دڵی زۆرینەی کوردستانیانیش لە ریفراندۆمدا لەبەر دەستی ئێوە و له بەرچاوی ڕای گشتی دنیایە کە خۆی لە خۆیدا سەرچاوەی ئیلهام لێوەرگرتن رەوایەتیەکی گەورەیە . هەر لەو خیتابە ئاماژە بە ململانێی سیاسی دەیان ساڵەی نێوان باڵەکانی کوردایەتی بدەن و بەڵێنی کار کردن بۆ سنوردار کردنی بدەن، سەرنجڕاکێشن بۆ سەرەتانی گەندەڵی لە ئەزموونی حوکمڕانی هەرێمدا ڕابكێشن. کە درێژەپێدانی بەو جۆره‌ی هەبووە و هەیە ، ئایندەی ئەم گەل و وڵاتە دەخاتە بەردەم مەترسی لێکهەڵوەشاندنەوە . بەشێکی گرنگی هەموو ئەو شتانەی رووشیانداوە، بەڕووداوەکەی کەرکوکیشەوە،به‌شێ له رەگەکانی لە ناو زه‌وی گەندەڵی و چاوچنۆکی و حەرامخۆری و هەست بە لێپرسراوێتی نەکردنە بەرامبەر سامانی گشتی.\nبڵاوكراوه‌ته‌وه له 18-10-2017


توێژینەوەیەکی ئەمریکی بەپشت بەستن بە وێنەی مانگە دەستکردەکان و داتاکانی گەڕان لە ئینتەرنێتدا ئاشکرای کردووە کە پەتای کۆرۆنا لە وڵاتی چین لە مانگی ئابی ساڵی ڕابردوودا سەریهەڵداوە نەک لە مانگی تشرینی دووەمدا وەک ئەوەی کە حکومەتی چین پێشتر ڕایگەیاندبوو.\nبەگوێرەی کەناڵی "سی ئێن ئێن"، توێژینەوەیەکی زانکۆی (هارڤارد)ی ئەمریکی کە پشتی بە وێنەی مانگە دەستکردەکان بەستووە کە بۆ شوێنی ڕاوەستاندنی ئۆتۆمبێل لە بەردەم پێنج نەخۆشخانەی شاری وهان گیراوە، دەرکەوتووە ژمارەیەکی زۆر لە ئۆتۆمبێل لە بەردەم ئەو پێنج نەخۆشخانەیدا ڕاوەستاون کە مێژووی وێنەکانیش دەگەڕێتەوە بۆ کۆتایی وەرزی هاوین و سەرەتای مانگی پایزی ساڵی 2019".\nئاماژە بەوەشکراوە، "بوونی ئەو ژمارە زۆرە لە ئۆتۆمبێل لە بەردەم نەخۆشخانەکان لەو دەمەدا بەراورد بە ساڵی ڕابردوو زیادیانکردووە".\nتویژینەوەکە ئەوەشی خستووەتەڕوو، لەو ماوەیەدا تێبینیکراوە گەڕان و سێرچکردنی چینیەکان لە ئینتەرنێتدا بەدوای ئەو وشانەی کە پەیوەندییان بە نەخۆشییە گوازراوەکانەوە هەیە زیادیکردووە.\nلێکۆڵەرە ئەمریکییەکان لە توێژینەوەکەیاندا بەراوردێکیان لەنێوان ژمارەی ئۆتۆمبێلە وەستاوەکانی بەردەم ئەو پێنج نەخۆشخانەی شاری وهاندا کردووە لە نێوان ساڵانی 2018 و 2019، لەئاکامدا دەرکەوتووە ژمارەی ئۆتۆمبێلەکان لە ساڵی 2018دا و لەهەمان وەرزیشدا لە بەردەم نەخۆشخانەکانی شاری وهاندا 171 ئۆتومبێل بووە، بەڵام ئەو ژمارەیە لە ساڵی 2019دا بەرزبووەتەوە بۆ 285 ئۆتومبێل کە ڕێژەکەی دەکاتە 67%، جوڵە و هاتوچۆی ئۆتۆمبێلەکانیش لە شەقامەکانی نزیک نەخۆشخانەکان بەراورد بەساڵی 2018 بەڕێژەی 90% زیادی کردووە.\nتوێژینەوەکەی زانکۆی هارڤارد، ئاماژەی بەوەشکردووە، هاوکات لەگەڵ زیادبوونی جوڵەی ئۆتومبێلەکان لەنزیک نەخۆشخانەکانی شاری وهان، گەڕانی چینییەکانیش لە ئینتەرنێیدا بەدوای وشەکانی "کۆکە و سکچوون" لەو ماوەیدا زیادیان کردووە.\nجۆن براونشتاین، سەرۆکی ئەو تیمەی کە توێژینەوەکەی ئەنجامداوە لەو باریەوە وتویەتی "بەگوێرەی ئەو داتایانەی کە بەردەستن، تێبینی کراوە لەو ماوەیەدا چینییەکان لە ئینتەرنێتدا بەچڕی بەدوای ئەو وشانەدا گەڕاون کە پەیوەندیان بە نەخۆشییەکانی کۆئەندامی هەناسەدان و هەرس هەیە، کە پاشان دەرکەوتووە سکچوون و بوونی کێشە لە کۆئەندامی هەرس یەکێکە لە نیشانەکانی توشبوون بە ڤایرۆسی کۆرۆنا".\nڕوونیشیکردوەتەوە، "پێدەچێت بیرۆکەی ڕاوەستانی ئۆتۆمبێلەکان لە شوێنی تایبەت بە نەخۆشخانەکان یاخود تێبینیکردنی هەندێ کاری بازرگانی لە نەخۆشخانەکاندا ئاماژەیەک بێت کە شتێک لەنێو دانیشتواندا لەو ناوچەیە ڕوودەدات".\nدەشڵێت، "دەتوانین لە ڕێگەی ئەو بیرۆکەیەوە بۆ نمونە وەرزی توشبوون بە ئەنفلۆنزای وەرزی لە ئەمریکای لاتینی دەستنیشان بکەین، هەرکات ژمارەی ئۆتومبێلەکان لە پێش نەخۆشخانەکاندا بەراورد بە کاتەکانى تر زیادیانکرد کە ئەوەش بیرۆکەی توێژینەوەکەمانە".


نەبەز گۆران: بەرخودانی كوردانی رۆژهەڵات. - WTARIKURD\nبێگومان ئەو سیستەمە ئاخوندییە دینییە، یەكێكە لە توندوتیژترین دەسەڵاتەكانی ناوچەكە و لە هەرشوێنێك بۆی بلوێ توندوتیژی بەرامبەر بە نەیاری سیستەمەكە بەكاردەهێنێت. كۆی دامەزراوەكانی ناو سیستەمەكە سەرپشككراون بۆ كۆتایی هێنان بە نارەزایەتییەكان و دەسەڵاتی تەواو دراوە بە هێزە ئەمنییەكان و _ سوپاسی پازداران و بەسیج _ و بە شەكانی دیكە، تا لە پێناو پاراستنی سیستەمەكەدا هەر شتێكیان پێدەكرێت بەرامبەر بە نارەزایەتییەكان ئەنجامی بدەن.\nجیهانی دەرەوە تەماشا دەكات، هیچ پەرچەكردارێك لەئارادانییە، زلهێزەكان هێشتا بۆ پشتگیركردنی دەنگی كۆمەڵگەی _ئ ێران_ ی هەڵوێستێكی روونیان پیشان نەداوە، سیستەمە ئاخوندییەكەش بە هەموو هێزی خۆیەوە بەرگری لە مانەوەی خۆیدەكات و دەیەوێت كۆتایی بە نارەزایەتییەكان بهێنێت. ئەم وێستگەیە بۆ سیستەمەكە زۆر گرنگە، گەر لەم قۆناغەدا بتوانێت جارێكی دیكە خۆی بسەپێنێتەوە بەسەر كۆمەڵگەدا، ئەشێت نارەزایەتییەكان كەمێك دوابكەون، یان بۆ ماوەیەك خامۆشی روودابت، ئەگەرچی كۆتایی بە نارەزایەتی نایەت و لە شوێنێكی دیكەوە دەست پێدەكات، چونكە كۆمەڵگەی ژێر دەسەڵاتی سیستەمەكە گەیشتوەتە شوێنێك تەنها بە گۆڕینی دەسەڵاتەكە ئاسۆیەكی جیاواز بۆ ژیان دەبینێت.\n” ئەمەی روودەدات پارچەكانی بۆمبەكەی شەقامن، رۆژێك دێت بۆمبەكە بە تەواوەتی بتەقێتەوە.”